لەمەودوا پەڕلەمانتاران غائیب دەدرێن و مووچەیان لێ دەبڕێت – تۆڕی میدیایی خەڵک\nلەمەودوا پەڕلەمانتاران غائیب دەدرێن و مووچەیان لێ دەبڕێت\n2019/07/07 - 4:12 PM\nپەڕلەمانتارێكی هاوپەیمانی فەتح، كە لەلایەن هادی عامرییەوە سەرۆكایەتی دەكرێت ئاشكرای دەكات، كە دەستەی سەرۆكایەتی پەڕلەمان چەند ڕێوشوێنێك دژی ئەو پەڕلەمانتارانە دەگرێتە بەر، كە غائیب دەبن و لە مووچەكانیان دەبڕدرێت.\nعامر فایز، ئەندامی پەڕلەمانی عیراق لە هاوپەیمانی فەتح لە لێدوانێكی ڕۆژنامەوانیدا ئاماژەی بەوەكردووە، كە هەندێك لە پەڕلەمانتاران ئامادەی كۆبوونەوەكان نابن و لەسەر نیسابی پەڕلەمانیش هەژمار دەكرێن، كە ئەوەش كاریگەری نەرێنی دەكاتە سەر نیسایی یاسایی كۆبوونەوەكان.\nڕاشیگەیاندووە، چەند پەڕلەمانتارێك داوایان كردووە لە دەستەی سەرۆكایەتی، كە ڕێوشوێنی پێویست بگرێتەبەر بەرامبەر ئەو پەڕلەمانتارانەی غائیب دەبن.\nئاشكراشی كردووە، كە دەستەی سەرۆكایەتی پەڕلەمان چەند ڕێوشوێنێك دژی ئەو پەڕلەمانتارانە دەگرێتە بەر، كە غائیب دەبن و لە مووچەكانیان دەبڕدرێت، بەڵام هەر ئەوەندە بەس نییە، بەڵكو دەبێت چاو بخشێندرێتەوە بە ئەندامێتییان لە پەڕلەمان.\nبە وتەی ئەو پەڕلەمانتارە، غائیب بوونی پەڕلەمانتاران كارێكە پەیوەستە بە سەرۆكی فراكسیۆنەكان و حزبەكانەوە، بۆیە دەبێت دەستەی سەرۆكایەتی هەڵوێستی جدی هەبێت لەوبارەیەوە.


شەڕ و كێشەی دزەكان! سازمانی خه‌بات کوردستانی ئێران\nشەڕ و كێشەی دزەكان!\nكێشەی نێوان تاقمە دەسەڵاتدارەكانی رژێم بەتایەبەت لە بەرزترین پلەدا لەئارادایە و تا دێ توندتر دەبێ.\nلە چەند حەوتووی رابردوودا بەناوی بەرەنگاربوونەوەی گەندەڵی و فەساد ئەو پەلاماردانانە زیادی كردوە، ئەوە لە حاڵێكدایە كە خاڵی هاوبەشی هەردوو تاقمەكەی رژێم سەركوت و گەندەڵی و دزینی داهاتو سەرمایەی خەڵكی ئێرانە.\nلەو بارەوە تاقمی خامنەیی بە ئاشكرا كردنی حەقدەستە بەرزەكان، تاقمی رەفسەنجانی رۆحانی خستە ژێر فشار. لەبەرامبەردا تاقمی رەفسەنجانی رۆحانی لە تۆڵەدا مەسەلەی لێكۆڵینەوە لە گەندەڵی دەزگای قەزاییان هێنا پێش كە ئێستا پەسەند كردن و بەرنامەی لێكۆڵینەوە لە دەزگای قەزایی سەبارەت بە گەندەڵی لە دەستووری كاری مەجلیسی رژێمدایە.\nلە چوارچێوەی ئەو كێشە و شەر و جەنگانەدایە كە دەزگای قەزایی كەوتۆتە جوڵە كە لەگەڵ فیشی مانگانە لە باری دیكەش پەروەندەی دیكەی تاقمی رۆحانی لەهەڵا بدا.\nئاخوند سادیقی لاریجانی سەرۆكی دەزگای قەزایی رژێم لە كۆبوونەوەی دادستانەكان لە مەشهەد، ئەوەی بە ئەركی ئەوانی زانی كە لە مەسەلەی "مافی گشتی "دا كەمتەرخەمی نەكەن و بەوردی بەدواداچوون بكەن.\nئاشكرایە كە مەبەستی سەركردەی دەزگای قەزایی رژێم لە هەاندانی دادستانەكانی بۆ بەدواداچوون بۆ "مافی گشتی"، سەندنی مافی خەڵك نیە، بەڵكوو مەبەستی وەرگرتنی بەشی باندی خامنەییە لەو دزیانەی كە لە دیزگاكانی بەردەستی رۆحانیدا لە ئارادایە.\nئاخوند لاریجانی لەگەڵ لەبەرچاوگرتنی "مافی گشتی"، هەروەها بەپێویستی زانی كە ئەو دەزگایە لە بەدواداچوون و لێكۆڵینەوە لە رێكخراوەكانی وەك رێكخراوی پاراستنی ژینگە، سەرچاوە سروشتیەكان و... كەمتەرخەم نەبێ و بەشێك لە كارەكانی بۆ ئەو مەبەستە تایبەت بكا.\nئامولی لاریجانی بەو شێوە كوتكی دەزگای قەزایی بەسەر دەزگای بەرێوەبەریەوە راگرتووە.\nئاخوند موحسینی ئێژەیی جێگری سەرۆكی دەزگای قەزایی رژێم هەنگاوەكانی تاقمی رەفسەنجانی رۆحانی و مۆرەكانی تاقمەی لە مەجلیس وەك هەڕەشەی دژمن بۆ سەر دەزگای قەزایی لەقەڵەم داو هەڕەشەی لە تاقمی رەقیب كرد كە دەزگای قەزایی لە بەرامبەر ئەو هەڕەشانەدا دەوەستێتەوە.\nنابراو تۆمەتەكانی تاقمی رەقیبی دەزگای قەزایی لە زومرەی ئەو شایەعە و پروپاگەندانە دانا كە لەلایەن دژمنەوە دژ بە كەسایەتی و ناوەندەكانی رژێم بڵاو دەكرێتەوەو وتی: روخان و لاواز كردنی ناوەندە شۆرشگێڕ و كاریگەرەكانی وەك سپاو دەزگای قەزایی لە سەرەكی ترین هەوڵەكانی دژمنە.\nپێویستە بگوترێ كە لەو شەڕ و بگرەو بەردەدا، رۆحانی گوتی كە گەندەڵی لە دەزگای قەزایی دا وەك بۆگەن بوونی خوێ وایە، لە بەرامبەردا ئاخوند سادقی لاریجانی سەرۆك كۆماری رژێمی بە گەندەڵ ناوبرد.\nتاوانبار كردنی تاقمەكانی ناوخۆی رژێم بە گەندەڵی لە راستای شەڕی قودەرەت و دەسەڵاتەو بەدیاری كراویش لە ئێستادا ئەو شەڕە بۆ داگیركردنی كورسی سەرۆككۆماری رژێمە لە شانۆی هەڵبژاردنی داهاتوودا. بێگوومان تا نزیكتر دەبنەوە لەو رێكەوتە، ئەو شەڕ و كێشانە زیاتر و زیاتر دەبێ.\nوەلی فەقیهی رژێم لە لایەك زۆر لاوازتر لەوەیە كە بتوانێ ئەو شەڕ و كێشانەی ناخۆی رژێمەكەی مەهار بكا، لەلایەكی دیكە خۆیشی بەشێكە لەو جەنگ و بێنەو بەردە.\nڕێکه‌وت: 2016-10-06 12:40:55


شارە یاخییەكە دوای 228 ساڵ\nشارە یاخییەكە دوای 228 ساڵ\nئەمڕۆ 228 ساڵ تێپەڕ دەبێت بەسەر مێژووی دامەزراندنی شاری سلێمانیدا، ئەوانەی لەگەڵا یادەوەرییەكانی ئەم شارەدا ژیاون، نازناوی “شارە یاخییەكە”\nبەسەر سلێمانیدا دەبڕن، بەو پێیەی شارێك بووە بەدرێژایی مێژوو خاوەنی تایبەتمەندی خۆەی بووەو هیچ كام لەدەسەڵاتە جۆربەجۆرەكان نەیانتوانیوە\nهاوڵاتی لەزاری چەند كەسایەتییەكی شاری سلێمانییەوە پێناسەیەك بۆ پێكهاتەو سروشتی ئەم شارە دەكات.\nگەمەی سیاسی دەیەوێت سلێمانی بچوك بكاتەوە\nشاعیری ناسراوی كورد شێركۆ بێكەس ئاماژە بەوە دەكات سەرەڕای ئەوەی سلێمانی مێژوویەكی دوورو درێژی راپەڕین‌و راچەنینی هەبووەو هەمیشە شارێكی یاخی بووە، بەڵام پێی وایە ئەوەی ئێستا روودەدات گەمەیەكی سیاسییە بۆ بچوككردنەوەی سلێمانی.\nشێركۆ بێكەس ئەوە روون دەكاتەوە كە لەئێستاو رابردوودا سلێمانی مەڵبەندی روناكبیری‌و سیاسی‌و كۆمەڵایەتی بووە‌و لەهەمان كاتدا مەڵبەندێكی دیاری شۆڕشەكان بووە وەك شۆڕشی شێخ مەحمود‌و عەبدولرەحمان پاشای بابان.\nبێكەس روونی دەكاتەوە كە لەرووی رۆشنبیرییەوە یەكێك لەو خەسڵەتانەی سلێمانی پێ دەناسرێتەوە بریتییە لەوەی ئەم شارە لەرووی رۆمانوسینەوە هەنگاوی گرنگی هەڵهێنەوە‌و دەڵێت “سەرەتای ئەمەش لە ژانی گەل‌و ئیبراهیم ئەحمەدەوە دەست پێدەكات‌و دواتریش درێژ دەبێتەوە بۆ ئەم سەردەمەی ئێستا”.\nشێركۆ بێكەس سەرەڕای ئەوەی پێی وایە گەمەیەكی سیاسی هەیە بۆ بچوككردنەوەی رۆڵی سلێمانی، هاوكات پێی وایە ئەم شارە لەهیچ سەردەمێكدا سروشتی یاخیانەی خۆی لەدەست نادات‌و وەك مەڵبەندێكی گرنگی رۆشنبیر‌و هونەری‌و سیاسی دەمێنێتەوە، لەم رووەوە دەڵێت “هەمیشە بزوتنەوەیەكی شانۆیی گەرم لەشارەكەدا هەبووە كە دەرهێنەرو ئەكتەری دیاری دروست كردووە”.\nكەسایەتی رۆشنبیری دیاری شاری سلێمانی جەمال عەبدول ئاماژە بەوە دەكات كۆبوونەوەی رۆشنبیران‌و مامۆستایان‌و دروستكردنی قوتابخانەو زانكۆ لەو شارەدا هەرچی زیاتر سیمای شارێكی كراوەی بەخشیوەتە سلێمانی.\nجەمال عەبدول پێی وایە ئەو بارودۆخە سیاسییە ئاڵۆزەی كەبەسەر كوردستاندا هاتووە بەگشتی كاری كردۆتە سەر باری شارستانی سلێمانیش، لەم رووەوە دەڵێت “بەداخەوە گەندەڵی‌و بارودۆخی سیاسی ئەم دواییانە كە هەموو شارەكانی كوردستانی گرتۆتەوە بەتایبەت لەدوای راپەرینەوە كە دەبوایە هەرگیز روینەدایەو هەمیشە نموونەی ئازادی‌و دۆستایەتی بووینایە، بەڵام بەداخەوە هەموو ئەمانە لە سیماكانی شارستانی بوونی كوردستانیان كەمكردەوە بە شاری سلێمانیشەوە”.\nمامۆستا جەمال عەبدول پێی وایە دامەزراوە پەروەردەییەكانی كوردستان لەئاستی ئەوەدا نەبوون كە شاری سلێمانی بكەن بە شارێكی رۆشنبیری‌و دەڵێت “ئەمەش تەنها خەتای وەزیرێك یان كەسێكی دیاریكراو نییە، بەڵام لەگەڵ ئەوەشدا لەماوەی ئەو 20 ساڵەی رابردوو كە خۆمانمان بەڕێوە بردووە دەمانتوانی زۆر شتمان بگۆڕییایەو بەرەو باشتری ببەین”.\nشاری یەكەمین رۆژنامەی ئەهلی\nنوسەرو رۆژنامەنوس ئاسۆس هەردی بەرێوەبەری رێگەپێدراوی كۆمپانیای ئاوێنە پێی وایە ئەو ناوانەی كە لەسلێمانی نراون بەوەی شاری هەڵمەت‌و قوربانییە یان شارێكی یاخییەو پایتەختی رۆشنبیرییە هیچی لە خۆڕاییەوە نەهاتوون‌و دەڵێت “هەر یەكێك لەو ناوانە نیشاندەری واقیعێكە كە لەم شارەدا هەیە، ئەگەر بگەڕێینەوە بۆ مێژوو دەبینرێت كە ئەم شارە پایتەختی دوایین ئیمارەتی كوردی بووە لە چوارچێوەی دەوڵەتی عوسمانیداو نوسینیش بەشێوەزاری باشور‌و سۆرانی لەم شارەوە دەستیپێكردووە”.\nهەردی ئەوە روون دەكاتەوە كە لەبواری ئەدەبدا سلێمانی هەمیشە سەرقافڵە بووە‌و دەڵێت “لەبواری رۆژنامەگەریشدا دەبینیت هەر خەڵكی ئەم شارە بوون كە یەكەمین رۆژنامە لەكوردستانی عێراقدا دەردەكات”.\nیەكێك لەو خەسڵەتانەی ئاسۆس هەردی وەك شانازییەك بۆ سلێمانی باسی دەكات ئەوەیە كە یەكەمین رۆژنامەگەری ئەهلی لەكوردستانەوە دەردەچێت‌و دەڵێت “لەدوای راپەڕینەوە رۆژنامەگەری ئازاد بە رۆژنامەی هاوڵاتی دەست پێدەكات كە لەسلێمانی دەردەچێت‌و هەتا ئەمڕۆش بەشی زۆری رۆژنامەگەری ئازاد چ نوسراو بیستراو بینراو بەشی زۆریان لەسلێمانی دەردەچن، هەموو ئەمانە بەرێكەوت روویان نەداوە بەڵكو دەرئەنجامی واقیعێكی فەرهەنگی‌و كۆمەڵایەتییە كە لەم شارەدا هەیە”.\nهەردی پێی وایە لەبەرئەوەی كە شاری سلێمانی شارێكی تازەیە كەمتر قورسایی داب‌و نەریتی كۆنی لەسەرە زیاتر لەپێشترە بۆئەوەی تازەگەری لە وڵاتدا دروست بكات.\nپایتەختی رۆشنبیری ئیرادەی دەوێت\nشاعیری ناسراو جەمال غەمبار پێی وایە سلێمانی هەموو زەمینەیەكی تێدایە بۆ ئەوەی ببێتە پایتەختی رۆشنبیری، بەڵام بەو مەرجەی “ئیرادەیەكی جددی هەبێت لە كردنی ئەم شارە بە پایتەختی رۆشنبیری، چونكە نابێت پرۆسەكە تەنها لەچوارچێوەی بانگەشەیەكی سیاسیدا بسوڕێتەوە”.\nغەمبار لەگەڵ هەڵسەنگاندنەدایە كە دەڵێت شاری سلێمانی پێكهاتەیەكی رۆشنبیری‌و كۆمەڵایەتی كراوەتری هەیە‌و دەڵێت “ئەمەش پەیوەندی بەو باكگراوندە مێژووییە رۆشنبیرییەوە هەیە كە لەسەرەتای دروستبوونی ئەم شارەوە هاتووەو نەوە بەنەوە گواستراوەتەوە”.\nجەمال غەمبار داوا دەكات بایەخدانێكی تەواو هەبێت بەسەرجەم ئەو كایەو دامودەزگایانەی كە دەستەبەری ئەوە دەكەن ئەم شارە بكرێتە پایتەختێكی رۆشنبیری وەك دروستكردنی گەلەری هونەری گەورەو چەندین هۆڵی سینەمایی‌و كتێبخانەو دروستكردنی ناوەندێكی گەورەی بەئەرشیفكردنی نیشتیمانی “لەهەموو رووەكانەوە كە هەموو مێژووی ئەم شارە دەبێت ئەرشیف بكرێت”.\nپەرلەمانتارو كەسایەتی ناسراوی سلێمانی گەشە دارا حەفید پێی وایە سلێمانی لەئەنجامی ئەوەی ئاستێكی رۆشنبیری بەرزتری هەبووە مامەڵەشی لەگەڵ ژن‌و دۆزی ژن كراوەتر بووە، “بەڵام ناتوانم بڵێم جیاوازییەكەی لەگەڵ شارەكانی دیكەی هەرێمی كوردستان زۆر زیاترە، چونكە مەسەلەی سەیركردنی ژن لە كەمەڵگەی كوردیدا لەنێو هەموو شارەكاندا لەیەكەوە نزیكە”.\nگەشە حەفید ئاماژە بەوە دەكات دەڵێت “سلێمانی دەستپێشخەر بووە لە ژن دۆستیدا، بەڵام ئەمەش جێگەی رەزامەندی من نییە كە وەكو ژنێك بتوانم بڵێم شارەكەم لەرووی مامەڵە كردنی لەگەڵ ژن‌و ژن دۆستیدا هیچ كەموكوڕییەكی نییە، هەرچەندە سەرهەڵدانی بزوتنەوەی ژنان سەرچاوەكەی دەگەڕێتەوە بۆ شاری سلێمانی”.\nتەسلیم بەبنەماڵە نابێت\nهونەرمەندی ناسراو بورهان مەجید كە تائێستا چەند گۆرانییەكی بۆ سلێمانی وتووە ئاماژە بەوە دەكات لەئێستاو رابردوودا سلێمانی سروشتی یاخیبونی لەدەست نەداوەو دەڵێت “ئێستاشی لەگەڵدا بێت ئەم شارە دژی زوڵم‌و ستەمە”.\nبورهان مەجید پێی وایە ئێستا كاردەكرێت بۆ ئەوەی ناسنامەی بە پایتەختبوونی رۆشنبیری لەسلێمانی بسەنرێتەوە، چونكە ” هەردوو دەسەڵاتەكەو هەر دوو بنەماڵەكە ئەم شارەیان بەدڵ نییە، بەڵام ئەوە بزانن ئەم شارە ئەوانی بەدڵ نییەو تەسلیم بە حوكمی بنەماڵە نابێت”.\nبورهان مەجید شانازی بەمێژووی هوەری ئەم شارەوە دەكات‌و دەڵێت “لەسەردەمی هەموو دەسەڵاتە تۆقێنەرەكاندا شاری سلێمانی شارێكی چاو نەترس‌و یاخییەو تاچەند خەڵكەكەی زیاتر بترسێنرێت ئەوەندە زیاتر خەڵكەكەی بیر لەئەنجامدانی ئیشی جوانتر دەكاتەوە”.\nبورهان مەجید تێبینی هەیە لەسەر یادكردنەوەی سلێمانی‌و دەڵێت “ئەمە یاد نییە‌و حەق وایە بكرێت بە پرسەی شاری سلێمانی، ئەوانەی كە یادی سلێمانی دەكەنەوە بازرگانی بەیادەكەوە دەكەن‌و پارەی پێ پەیدا دەكەن، ئەو پارەیەی كە لەیادەكەدا خەرج دەكرێت بۆ ناچن بەردەركی سەرای پێ چاك بكەن كە ئەڵێی چەند دەقەیەكە فرۆكە بۆمبارانی كردووە”.


چۆن منداڵەكانمان بپارێزین لە ڕەوشتە زیانبەخشەكان؟\nله‌لایه‌ن: محەمەد ڕزگار - به‌روار: 2021-02-14-00:18:00 - کۆدی بابەت: 2235\nچۆن منداڵەکانمان بپارێزین لە ڕەوشتە زیان بەخشەکان؟\nئەو ڕەوشتانەی کە منداڵان لەسەرەتای تەمەنیانەوە فێری دەبن و خووی پێوە دەگرن:\n١- سەرقاڵی دایک و باوک بە ئیش و کاری ڕۆژانەوە و دوورییان لە منداڵەوە کار دەکاتە سەر جۆری پەروەردەکردن و کەمی سۆز و خۆشەویستی، ئەمەش کاریگەری خراپی هەیە لەسەر منداڵان و فێری خووی خراپی دەکات و وای لێدەکات پەنا بباتە بەر چەند شتێک کە بەهۆیەوە هەست بە جۆرێک لە ئارامی و خۆشی بکات ، یەکێک لەو شتانەش پەنجەمژینە کە وا لە منداڵ دەکات هەست بە تەنهایی و دووری دایک و باوکی نەکات. دەرکەوتووە کە وا سەری پەنجە زۆر هەستیارە و زۆرترین ماددەی هەستکردنی تێدا کۆبووەتەوە، کاتیک منداڵ پەنجە دەخاتە ناو دەمیەوە جۆرە حەوانەوەیەک بۆ منداڵ دروست دەکات.\n٢- ئەگەر دایک منداڵ لەشیری خۆی بێبەشبکات و شیری دەستکرد (قوتو) بدات بە منداڵ ئەوا ئەو منداڵە پەنا دەباتە بەر مژینی پەنجەکانی بۆ ئەوەی جێگەی سۆز و خۆشویستی دایکی بۆ بگرێتەوە.\n٣- زۆر جاریش هۆکاری بۆماوەییە واتە لە دایک یان باوک بۆی ماوەتەوە.\n٤- لە ناو خێزانە هەژارەکانیشدا لە ئەنجامی تێر نەخواردنی منداڵ لەو خواردن و شیرەی دەیدرێتێ وای لێدەکات کە پەنا بەرێتە بەر پەنجەمژین بۆ بیرچونەوەی برسیەتیەکەی، ئەوەشمان لەبیر نەچێت کە منداڵ لە سکی دایکیدا پەنجە دەمژێت بەڵام ئەم جۆرەیان زیانی نییە، چونکە لەڕێی مژینی پەنجەیەوە منداڵ رێگەدەدات بە چونەژوورەوەی شلەی (ئامونیاتیل) کە لەناو ڕەحمی دایکدایە کە لەڕێگەیەوە کۆئەندامی هەرس دەکەوێتە کار و دوای منداڵبونیش منداڵ ئامادەبووە بۆ شیر خواردن لەڕێی ئەو مژینەوە. بۆ بەرگری کردن لەم حاڵەتە پێویستە لە دوای لە دایکبوونی منداڵ خێرا شیری دایکەکەی بدرێتێ، وەک هەمووشمان دەزانین کە پێش هاتنی شیر ژەک هەیە بەڵام دەبێت بدرێت بە منداڵەکەی تا شیری تێدێت و دووربێت لە پێدانی مەمکەمژە و شیری قوتو.\nبەلای یەکەمەوە دەگەڕێتەوە بۆ هۆکاری بۆماوەیی، یان لەوزەتێنی منداڵە ئاوساوە، یان گۆشتی لە لوتی منداڵدا دروست بووە، هەندێ جار خواربوونی ئێسقانە لوتیش کاریگەری هەیە لەسەر هەناسەدان بە دەم. هەر یەک لەم حاڵەتانەی باسکرا کاردەکاتە سەر ماسولکەکانی سەرەوەی دەمی منداڵ و وای لێدەکات کە پوکی سەرەوەی منداڵ بەرەو پێشەوە بڕوات و دواتریش بەهۆی پەنجە مژینەوە ددانەکان بۆشایەکی زۆر لە نێوانیان دروست دەبێت و ڕێ لە گەشەکردنی ددانەکان دەگرێت یان دەبێتە هۆی جووتنەبوونی ددانەکانی سەرەوە لەگەڵ ددانەکانی خوارەوە.\nگرنکترین شت دیاریکردنی حاڵەتی منداڵەکەیە، کە ئایا بۆچی لە دەمەوە هەناسە دەدات. کێشەی لە ڕژێنەکاندایە هەیە یان گۆشتی زیادە لە لوتی دایە، پاشان بە زووترین کات چارەسەر دەبێت، وە ئەگەر هەست بە ناڕێکی ددانەکان کرا ئەوا پێش تەمەنی شەش ساڵان لە لایەن پزیشکی پسپۆڕەوە چارەسەر دەکرێت. بۆ ڕێگرتن لە هەموو ئەم حاڵەتە نائاساییانە ئەرکی سەر شانی دایک و باوکە کە زیاتر لە منداڵەکانیان نزیک بنەوە تا منداڵەکانیان هەست بە سۆز و خۆشەویستییان بکەن و پەنا نەبەنە بەر هەر حاڵەتێکی نائاسایی کە زیان با منداڵەکە بگەیەنێت، هەوڵ بدرێت کە کاتێکی کەم لە دایەنگادا بمێنێتەوە و زیاتر لە سایەی سۆزی دایک و باوکیدا بژین تا بۆشایی لە ژیانی منداڵدا دروست نەبێت.\nبابه‌ته په‌یوه‌ندیداره‌كان به : چۆن منداڵەكانمان بپارێزین لە ڕەوشتە زیانبەخشەكان؟


23 April 2021 14:42\nپەیامی کورد ... نێچیرڤان بارزانى: عێراقییه‌كان چیتر درووشمى بێ ناوه‌ڕۆك قبووڵ ناكه‌ن\nله گفتوگۆیه‌كى ته‌له‌ڤزیۆنیدا له‌گه‌ڵ به‌رنامه‌ى (بالثلاثة)ى كه‌ناڵى ئه‌لشه‌رقییه نیووز كه كاتژمێر ١١ى شه‌وى پێنجشه‌ممه ٢٠٢١/٤/٢٢ پێشكه‌ش كرا، نێچیرڤان بارزانى، سه‌رۆكى هه‌رێمى كوردستان، باسى له دۆخى عێراق به‌گشتى كرد و ڕوانگه‌ى خۆى بۆ چاره‌سه‌ركردنى كێشه‌كانى عێراق و داهاتووى ووڵات خسته ڕوو.\nنێچیرڤان بارزانى دووپاتى كرده‌وه كه له‌پێناو چاره‌سه‌ركردنى كێشه‌كانى عێراق و سه‌قامگیریى ووڵاتدا، ده‌بێ هه‌موو لایه‌ن و پێكهاته‌كان لێكگه‌یشتن و ڕوانگه‌یه‌كى هاوبه‌شیان بۆ داهاتووى عێراق هه‌بێت و له‌سه‌ر بنه‌ماى ده‌ستوور و پره‌نسیپه‌كانى سازان، هاوسه‌نگى و هاوبه‌شى، پێكه‌وه كار بكه‌ن وانه و سوودیش له هه‌ڵه‌كانى ڕابردوو وه‌ربگرن.\nنێچیرڤان بارزانى وێڕاى باسكردنى چه‌ند لایه‌نێكى ژیانى تایبه‌ت و سه‌ربورده و ئه‌زموونى كه‌سیى خۆى، بڕواى خۆى نیشان دا كه نه‌وه‌یه‌كى تازه له عێراق دروست بووه و دواى هه‌ژده ساڵ ئیتر قۆناغى ڕاگوزه‌ر له ووڵات ته‌واو بوو. عێراقییه‌كان چیتر درووشمى بێ ناوه‌ڕۆكیان له سیاسییه‌كانى ووڵات قبووڵ نییه و ده‌بێ چاره‌سه‌رێكى جیددى بۆ دۆخى عێراق بدۆزرێته‌وه.\nعێراق سه‌رۆكى هه‌رێم


کوردیپێدیا - 1335\n📅 1335 | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\n- یان 1336، کۆچی دوایی مەلیک سلێمانی فەرمانڕەوای حەسەنکێف.\n 📕 پەڕتووک | 🏳 کوردیی ناوەڕاست | میر شه‌ره‌فخانی به‌دلیسی - شه‌ره‌فنامه - هه‌ژار کردوویه به کوردی - له چاپکراوه‌کانی کۆڕی زانیاری کورد - چاپخانه‌ی نوعمان - نه‌جه‌ف, ئێڕاق - 1972. لاپەڕە: 331


دیسان لە شاری سەقز ژنێکیتر خۆی کوشتوە - كۆمه‌ڵه‌ی مافی مرۆڤی کوردستان\nخۆکوژی گەنجێکی دیکە لە سەقز\nدیسان لە شاری سەقز ژنێکیتر خۆی کوشتوە\n29.12.2016 Kurdistan Human Rights Association\nبەپێی هەواڵێک کە بە کۆمەڵەی مافی مرۆڤی کوردستان گەیشتوە ، لە ڕۆژی چوارشەمە ڕێکەوتی ٨ۍ بەفرانباری ۱۳۹٥ی هەتاوی لە ڕۆژهەڵاتی کوردستان و لە شاری سەقز کچێکی ۱۹ساڵان بە ناوی (س ، م)دانیشتوی گەڕەکی ساڵحاوا خۆی هەڵواسیوە و گیانی لەدەستداوە .\nلە ۱۰مانگی ڕابردودی ئەمساڵدا ئەمە شازدەهەمین خۆکوژییە لە ناو گەنجانی ئەم شارەدا کە زۆرترین ڕێژەی خۆکوژی لە ناو ژنانی گەنجدایە .\nپێویستە وەبیری بێنینەوە ، سیستمی سیاسی ومافخوازانەی پیاوسالارانەی زاڵ بەسەر لە لایەن شێوەی ڕاهێنان و مێدیا جیاجیاکان و ناوەندە کلتوری و بیروباوەڕەکانەوە پەرە پێدەدرێت و ژنان وەک ئابڕو و ناموسی پیاوان پێناسە دەکات و لە ئاکامدا بەتەوای دەیانخاتە بن ڕکێفی دەسەڵاتی پیاو و هیچ ڕێزێک بۆ ئیرادە و داخوازی و مافی ژن وەک مرۆڤی سەربەخۆ بایەخ پێنادات.\nخۆسوتاندن وخۆکوژی ژنان لە ڕۆژهەڵاتی کوردستاندا هێماێیکی مەترسیدارە بۆ تێکچونی شیرازەی کۆمەڵگاو و ئەمە پێویستی بە لێکۆڵینەوە و پێڕاگەیشتنی زانستی هەیە کە لە ئێستادا بە هۆی سەرکوتی حکومەتی کۆماری ئیسلامییەوە لە ڕۆژهەڵاتی کوردستاندا ، ئەستەمە.\n← Previous قەدەخەی دووبارەی هات و چۆ لە ئامەد\nبەهۆی خەمساردی شارەوانی و ناوەندە بەرپرسەکانی ترەوە سەرپێڵ زەهاو وەک وێرانەی لێهاتوە Next →\n25.11.2021 25.11.2021 Kurdistan Human Rights Association\t0\nعەفرین/ رفاندن و کوشتنی میرمنداڵێک لەلایەن هێزە تیرۆریستیەکانی سەر بە حکوومەتی تورکیا\n30.05.2019 30.05.2019 Kurdistan Human Rights Association\n12.02.2017 Kurdistan Human Rights Association\nگرینگی پێنەدان وبێ‌هەڵوێستی دامەزراوی ژینگە پارێزی کۆماری ئیسلامی ئێران لە ئیلام لە هەمبەر سووتانی زەوی‌وزارەکان\n15.06.2019 15.06.2019 Kurdistan Human Rights Association\nدەستبەسەر کرانی هاوڵاتیانی رۆژھەڵاتی کوردستان بەردەوامە/ بە سەدان کەس گیراون\n26.11.2019 26.11.2019 Kurdistan Human Rights Association


عەبادی وەڵامی عادل عەبدولمەهدی دەداتەوە\nنوسینگەی حەیدەر عەبادی سەرۆك وەزیرانی عێراق ڕایگەیاند، حكومەتی ئێستا دەسەڵاتی دەستوری هەیە بۆ رایكردنی كارەكانی، لە وەڵامێكدا بۆ عادل عەبدولمەهدی كە بەشێك لە وەزارەتەكانی تۆمەتباركردبوو بەوەی لەئێستادا سەرقاڵی دامەزراندن و هەندێ كاری دیكەن دوور لە یاسا و دەستور.\nنوسنگەی عەبادی لە راگەیەنراوێكدا ئاماژەی بەوەكردووە، حكومەت بەردەوامە لە كارەكانی و دیاریكردنی كەسانی شارەزا بۆ بەڕێوەبردنی بەشەكانی وەزارەتەكان.\nجەختیشیكردووەتەوە، حكومەتی ئێستا بەردەوام دەبێت لە كارەكانی تائەوكاتەی پەرلەمان متمانە بە حكومەتی نوێ دەبەخشێت و لەو چوارچێوەیەشدا حكومەت دەسەڵاتی خەرجكردنی داهاتی هەیە بەپێی بودجەی 2018 لە بواری وەبەرهێنان و بەكاربردندا.\nدوێنێ نوسینگەی عادل عەبدولمەهدی سەرۆك وەزیرانی راسپێردراو بۆ پێكهێنانی حكومەت، هەندێ لە وەزارەتەكانی تۆمەتباركردبوو بەوەی سەرقاڵی دامەزراندن و كاری نایاسایین و جەختیكردبووەوە حكومەتی داهاتوو سەرجەم ئەو كارانە هەڵدەوەشێنێتەوە.


کوردستان – Page 1155 – تۆڕی میدیایی خەڵک\nپۆلیسی ئیتیحادی ڕەتیدەکاتەوە لە باکوری کەرکوک کشابێتنەوە\nخەڵک- فەرماندەی گشتیی پۆلیسی ئیتیحادی لە کەرکوک ڕەتیدەکاتەوە، ھێزەکانیان لە باکوری کەرکوک کشاندبێتەوە بۆ باشوری عیراق. لیوا شاکیر کوین، فەرماندەی گشتیی پۆلیسی ئیتیحادی لە کەرکوک، ڕایگەیاند:...\nخەڵک- تیمێكی حكومه‌تی عیراقی، ئاماده‌كاری ده‌كه‌ن بۆ هه‌ڵدانه‌وه‌ی گۆڕە به كۆمه‌ڵه‌كانی قه‌زای شه‌نگال، بۆ ئه‌وه‌ش بڕیاره لیستێكی وردبینی به ژماره و زانیاری له‌سه‌ر بێسه‌روشوێنان ئاماده بكه‌ن....\nکچێکی دیکەی ئێزیدی رزگار کرا\nخەڵک- بەپێی ڕاگەیەنراوێکی بەرپرسی نوسینگەی ئازادکردنی کچانی ئێزیدی، ئەمڕۆ کچێکی دیکەی ئێزیدی لە دەستی چەکدارانی داعش ئازاد کراوە. حسێن قاعیدی، بەرپرسی نوسینگەی ئازادکردنی کچانی ئێزیدی رایگەیاندووە:...\nخەڵك – بەشی هەواڵ دوای ئەوەی وەزارەتی پەروەردەی حكومەتی هەرێمی كوردستان دەستبەكاربوونی مامۆستایانی بۆ ساڵی خوێندنی 2018 -2019 دواخست، سبەی 6ی ئەیلول مامۆستایان دەستبەكار دەبن و...\nخەڵك – بەشی هەواڵ بەڕێوەبەری پۆلیسی گەرمیان ڕایدەگەیەنێت، ئۆتۆمبێلێك ژنێك دەشێلێت و بەهۆی سەختی برینەكەیەوە ڕەوانەی نەخۆشخانەی سلێمانی كرا، دەشڵێت:”شۆفێری ئۆتۆمبێلەكەش بەبڕیاری دادوەرو بەپێی مادەی 23ی...\nوەزارەتی ئەوقاف دوو ڕۆژ پشووی فەرمی ڕاگەیاند\nخەڵك- بەشی هەواڵ وتەبێژی وەزارەتی ئەوقاف و كاروباری ئایینی حكومەتی هەرێمی كوردستان ڕایگەیاند، ڕۆژانی11 و 20ی ئەم مانگە پشووی فەرمین لە هەرێمی كوردستان. نەبەز ئیسماعیل، وتەبێژی...\nكردنەوەی فڕۆكەخانەی كەركوك بۆ كاتێكی نادیار دواخرا\nخەڵك- بەشی هەواڵ هەرچەندە بڕیار بوو ئەمڕۆ فڕۆكەخانەی كەركوك بكرێتەوە، بەڵام سەرچاوەیەكی ئاگادار ڕایدەگەیەنێت، كردنەوەی فڕۆكەخانەكە بۆ كاتێكی نادیار دواخراوە. ئەو سەرچاوە ئاگادارە بە ماڵپەڕی (عین...\nجوڵانەوەی نەوەی نوێ ڕاگەیەنراوێكی بڵاوكردەوە\nخەڵك – بەشی هەواڵ جووڵانەوەی نەوەی نوێ ڕایدەگەیەنێت، بەوپەڕی نیگەرانییەوە چاودێری دۆخی شڵەژاوی بەسرە و خۆپیشاندانی هاووڵاتیان دەكەین، دەشڵێت: “نەوەی نوێ توانای چارەسەركردنی كێشەكانی بەسرەی هەیە”....\nبەرپرسێكی باڵای یەكێتی داوای ڕاپەڕینی هاوشێوەی بەسرە لە خەڵكی كەركوك دەكات\nخەڵك- بەشی هەواڵ یاریدەدەری سكرتێری گشتی یەكێتی نیشتیمانی كوردستان داوا لە خەڵكی كەركوك دەكات، كە هاوشێوەی خەڵكی بەسرە ڕاپەڕین دەست پێ بكەن لەسەر مافەكانیان. پۆڵا سیروان...\nیەكێتی هەڵوێستی لەسەر كوتلە گەورەكەی عیراق و هەڵبژاردنی پەرلەمانی كوردستان ڕاگەیاند\nخەڵك- بەشی هەواڵ كۆبوونەوەی ئەنجومەنی سەركردایەتی یەكێتی لە سلێمانی كۆتایی هات و لە ڕاگەیەنراوێكدا جەخت لە پڕۆژە هاوبەشەكەیان لەگەڵ پارتی بۆ ڕێكەوتن لەگەڵ لایەنەكانی عیراق دەكاتەوە...\nPage 1155 of 1446« First‹ Previous115111521153115411551156115711581159Next ›Last »


به‌ڕاستی دواخستن و ده‌ستکاری کردنی ئه‌و مانگانه‌ی که جه‌نگ تیایاندا حه‌رامه، بۆ کاتێکی تر؛ سه‌رکه‌شی و ڕۆچونێکی زیاتره له کوفرو خوانه‌ناسیدا، ئه‌وانه‌ی که بێ بڕوا بوون پێی گومڕا ده‌کرێن، ساڵێک ئه‌و ده‌ستکاریه به‌حه‌ڵاڵ داده‌نێن و ساڵێکیش به‌حه‌رام، بۆ ئه‌وه‌ی ئه‌و مانگانه ڕێک بکه‌ون له‌گه‌ڵ ژماره‌ی ئه‌و مانگانه‌ی که خوا حه‌رامی کردوون، به‌م جۆره ئه‌وه‌ی خوا حه‌رامی کردبوو حه‌ڵاڵیان ده‌کرد، ئه‌وانه کرداره ناپه‌سه‌نده‌کانی خۆیان لا جوان کرابوو، خوایش هیدایه‌ت و ڕێنموویی هۆزی بێ باوه‌ڕان ناکات.\nئه‌ی ئه‌و که‌سانه‌ی ئیمان و باوه‌ڕتان هێناوه: ئه‌وه بۆچی کاتێک پێتان ده‌وترێت ڕاپه‌ڕن و ئاماده‌بن و هێرش به‌رن له پێناوی ئاینی خوادا (دژی ئه‌و خوانه‌ناسانه‌ی که خۆیان ئاماده کردووه بۆ کوژاندنه‌وه‌ی نووری خوا) ئێوه له‌شتان داده‌هێزرێت و ده‌لکێن به‌زه‌ویداو زه‌مین گیرده‌بن (ئه‌ڵبه‌ته ئه‌م بانگه‌وازه هه‌رکاتێک له‌لایه‌ن سه‌رکردایه‌تی حه‌کیم و داناو بڕوا پێ کراوه‌وه بڕیار درا، که هه‌ڵقوڵاوی ناو کۆمه‌ڵگه‌ی ئیماندارانه و ئه‌زموونی ساڵه‌ها جیهادو خه‌باتی ژێر زه‌مینی هه‌یه، ده‌بێت له‌لایه‌ن هه‌موو ئیماندارانه‌وه په‌یڕه‌وی بکرێت) ئایا ئێوه ڕازین به ژیانی دنیاو به‌گرنگتری ده‌زانن له ژیانی نه‌بڕاوه‌ی قیامه‌ت له به‌هه‌شتی به‌رین، بێگومان ژیانی دنیا به به‌راورد له‌گه‌ڵ ژیانی پڕ له شادیی قیامه‌تدا زۆر زۆر که‌م ته‌مه‌ن و که‌م خۆشی یه.\nئه‌گه‌ر (بۆ جیهاد) ڕانه‌په‌ڕن و ده‌ستبه‌کار نه‌بن، ئه‌وه سزایه‌کی زۆر به‌ئێشتان ده‌دات و که‌سانێکی تر ده‌هێنێته کایه‌وه له ئێوه نه‌بن، وه‌نه‌بێت ئێوه بتوانن هیچ زه‌ره‌ر و زیانێک به خوا بگه‌یه‌نن، (به‌نه‌چوونتان به‌ده‌م بانگه‌وازی خواوه، به‌ڵکو نافه‌رمانی و دنیاپه‌رستی هه‌ر زیان له خۆتان ده‌دات)، خوایش هه‌میشه به‌سه‌ر هه‌موو شتێکدا ده‌سه‌ڵاتداره.\nئه‌گه‌ر ئێوه پشتگیری پێغه‌مبه‌ر (صلى الله عليه وسلم) نه‌که‌ن و یارمه‌تی نه‌ده‌ن، ئه‌وه به‌ڕاستی خوا پشتگیری کردو سه‌ری خست، کاتێک ئه‌وانه‌ی بێ باوه‌ڕ بوون ده‌ریان کرد له شاری مه‌ککه و یه‌کێک بوو له‌و دوو که‌سه کاتێک هه‌ردووکیان له‌ناو ئه‌شکه‌وته‌که‌دا بوون (کاتێک بێ باوه‌ڕه‌کان گه‌شتبوونه ده‌وروبه‌ری ئه‌شکه‌وته‌که ئه‌بوبه‌کری هاوه‌ڵی خه‌می لێهات) پێغه‌مبه‌ریش (صلى الله عليه وسلم) دڵی دایه‌وه و پێی وت: خه‌فه‌ت مه‌خۆ، دڵنیابه خوامان له‌گه‌ڵه، ئه‌وسا ئیتر خوا ئاسووده‌ی و ئارامی خۆی دابه‌زانده سه‌ری و پشتگیری و به‌هێزی کرد به سه‌ربازانێک که ئێوه نه‌تانده‌بینین و به‌رنامه‌و ئاینی بێ باوه‌ڕانی دانه‌واند و ڕیسواتری کرد، به‌رنامه‌و ئاینی خوایش هه‌میشه به‌رزو بڵندتره، خوایش هه‌میشه باڵاده‌ست و دانایه.


پڕۆگرامێكی گشتگیر بۆسه‌رجه‌م باخچه‌كانی هه‌رێمی كوردستان داده‌نرێت و باخچه‌ی نوێ ده‌كرێته‌وه - رۆژنامه‌ی خه‌بات\nپڕۆگرامێكی گشتگیر بۆسه‌رجه‌م باخچه‌كانی هه‌رێمی كوردستان داده‌نرێت و باخچه‌ی نوێ ده‌كرێته‌وه\nله تشرینی یه‌كه‌م 8, 2021\nخه‌بات: رۆشنا عه‌لی:-به‌ڕێوه‌به‌رایه‌تی گشتی پرۆگرامه‌كانی وه‌زاره‌تی په‌روه‌رده‌ی حكومه‌تی هه‌رێمی كوردستان به نیازه پێداچوونه‌وه به پڕۆگرامه‌كانی باخچه‌كان بكات وپڕۆگرامه‌كه‌ش بۆسه‌رجه‌م باخچه حكومییه‌كانی كوردستان گشتگیر بكرێت و پڕۆگرامه‌كه‌ش په‌روه‌رده‌یی و ئاكاری و به‌ها كۆمه‌ڵایه‌تی و كارامه‌ییه‌كانی بۆزیاد ده‌كرێت.\nله‌لێدوانێكی تایبه‌ت به‌رۆژنامه‌ی خه‌بات شه‌هلا ئه‌نوه‌ربه‌رێوه‌به‌ری باخچه‌كان له وه‌زاره‌تی په‌روه‌رده بۆ خه‌بات ئاماژه‌ی به‌وه‌دا كه ئه‌وان ماوه‌ی دوو رۆژه به‌به‌شداری به‌شیێك له سه‌رپه‌رشتیاران و به‌ڕێوه‌به‌ری باخچه‌ی سه‌رجه‌م شارو شارۆچكه‌كان سه‌رقاڵی پێداچوونه‌وه‌ن، ئه‌و له‌مباره‌یه‌وه وتی: له‌هه‌ر ناوچه‌یه‌كی كوردستان كه‌سێك یان دوو كه‌س بانگهێشتكراون تا وه‌ك لیژنه‌ی باڵا كار له‌سه‌ر دانانی پرۆگرامه‌كه بكه‌ن ئامانجمان ئه‌وه‌یه هه‌م پڕۆگرام و هه‌م به‌شه واكان بكه‌ینه یه‌ك سیسته‌م و پێداچوونه‌وه‌ش به‌و پرۆگرامه‌دا بكه‌ین كه ئێستا هه‌یه له رووی هه‌ڵه‌ی زمانه‌وانی و گۆڕینی وێنه‌كان و گشتگیركردنی چیرۆكه‌كان له‌سه‌رجه‌م باخچه‌كان كه پێشتر له باخچه‌یه‌كه‌وه بۆ باخچه‌یه‌كی تر جیاواز بوون.\nهه‌روه‌ها شه‌هلا ئه‌نوه‌رله‌باره‌ی كه‌می بینای باخچه‌كان و چاره‌سه‌ری پێویست ئاماژه‌ی به‌وه‌دا كه به دوو ڕێگا ده‌توانن كار له‌سه‌ر زیادكردنی بینای باخچه بكه‌ن ئه‌ویش له ڕێگای كردنه‌وه‌ی باخچه له‌ناو قوتابخانه بنه‌ڕه‌تییه‌كاندا و به‌م هه‌نگاوه‌ش زۆرێك له گه‌ڕه‌كه‌كان له بوونی باخچه بێبه‌ش نابن و قه‌ره‌باڵغی وقورسایی له‌سه‌ر باخچه‌كانی تریش كه‌هه‌ن كه‌مده‌بێته‌وه هه‌روه‌ها له‌ڕێگای ته‌واوكردنی ئه‌و باخچانه‌ی ته‌واو نه‌كراون.\nبابه‌تی پێشوو ڤیدیۆ .. چۆن ده‌نگ به پارتی ده‌ده‌یت ؟\nبابه‌تی دواتر كرێی خوێندن لە زانكۆ و پەیمانگە حكومی و ناحكومییەكان كەمدەكرێتەوە


ئاراس وەلی: هیچ بڕیارێك بۆ وه‌ڵامدانه‌وه‌ی یه‌كتر و کۆبونەوە نه‌دراوه\n8/23/2017 11:05:11 PM\nئه‌ندامێكی جڤاتی نیشتیمانی بزوتنه‌وه‌ی گۆڕان رایده‌گه‌یه‌نێت: هه‌مو كێشه‌كانمان به راشكاوانه به وه‌فده‌كه‌ی پارتی راگه‌یاندوه و هیچ بڕیارێك بۆ وه‌ڵامدانه‌وه‌ی یه‌كتر و کۆبونەوە نه‌دراوه.\nئاراس وەلی، ئه‌ندامی جڤاتی نیشتیمانی و ئەندامی شاندیی بزوتنه‌وه‌ی گۆڕان لە کۆبونەوەکە لە دیمانەیەکدا لەگەڵ (تۆڕی میدیای گۆڕان) رایگه‌یاند: بزوتنه‌وه‌ی گۆڕان له كۆبونه‌وه‌كه‌دا گفتوگۆی راشكاوانه‌ی له‌سه‌ر هه‌مو كێشه و قه‌یرانه‌كانی هه‌رێم له‌گه‌ڵ وه‌فده‌كه‌ی پارتیدا كردوه، به راشكاوی هه‌مو كێشه‌كانی خستوەته‌ڕو.\nئاشكرای كرد؛ بزوتنه‌وی گۆڕان زۆرترین جه‌ختی له‌سه‌ر خاڵه‌كانی ناو به‌یاننامه‌كه كردوەته‌وه به تایبه‌ت موچه و بژێوی ژیانی هاوڵاتیان.\n- خەڵکێکی زۆر چاوی لەسەر کۆبونەوەکەو ئەنجامەکەی بو، دەرئەنجامی کۆبونەوەکە چی بو؟\nئاراس وەلی: ماوەیەکی زۆرە ئێمەو پارتی کۆبونەوەی رەسمیمان نەکردوە، وەکو هەنگاوێک پارتی هاتبون، وەرەقەیەکی شەش خاڵیان هێنابو بۆ ئێمە، بۆ چارەسەری قەیرانەکان، گفتوگۆی ئەو شەش خاڵەی ئەوان و بیروبۆچونەکانی خۆمان کردوە، ئێمە گفتوگۆی راشكاوانه‌مان له‌سه‌ر هه‌مو كێشه و قه‌یرانه‌كانی هه‌رێم له‌گه‌ڵ وه‌فدی پارتیدا كردوه، به راشكاوی هه‌مو كێشه‌كانمان خستوەته‌ڕو، کۆبونەوەکەش ئەو دەرئەنجامەی بەدەستەوەدا کە هەردولا گفتوگۆی بیروبۆچونەکانی خۆی کردوە، بەڵام هیچ بڕیارێکی تایبەتمان نەداوە بەوەی کۆبونەوەی تر بکەین.\n- ئەندامێکی وەفدی پارتی دەڵێت ئێمە وەرەقەیەکی شەش خاڵیمان داوەتە بزوتنەوەی گۆڕان و پێمان وتون گفتوگۆی لەبارەوە بکەن و دەرگامان کراوەیە بۆ ئەوەی قسەیەکیان هەبێت لەمبارەیەوە. واتە ئێستا پارتی چاوەڕێی ئێوەیە\nئاراس وەلی: ئێمە هەر لە کۆبونەوەکەدا بۆچونی خۆمان لەسەر ئەو شەش خاڵە باسکردو پێمان وتن، بەوپێیەی بەڕێز رێکخەری گشتی بزوتنەوەی گۆڕان و ژمارەیەک لە ئەندامانی خانەی راپەڕاندن بەشداری کۆبونەوەکە بون و دەسەڵاتی ئەوەمان بوە تاوتوێی بابەتەکان بکەین، واتە شتێک نەبوە ئێمە وەفدێک بین و بچین گفتوگۆی لەسەر بکەین، بەڵام بەگشتی لەو خاڵانەی ئەوان هێنابویان، گفتوگۆی چروپڕو ئەوەی کە چەندین ساڵە لە میدیاکانی خۆمان و کۆبونەوەکاندا ئەیڵێن هەمان بیروبۆچونمان پێ وتون.\n- هەنگاوی دواتری پارتی و بزوتنەوەی گۆڕان چی دەبێت؟ کۆبونەوەی تر دەکەن، ئەوان چاوەڕێی ئێوەن، ئێوە چاوەڕێی ئەوانن؟\nئاراس وەلی: هیچ وادەیەکی تایبەتمان دانەناوە کۆبونەوەی تر بکەینەوە، یەکێک لەو خاڵانەی ئەوان جەختیان لەسەر دەکردەوە ئاسایی کردنەوەی پەیوەندی پارتی و گۆڕان بو، ئێمە جەختمان کردەوە کە پەیوەندی هێزە سیاسییەکانی سەر گۆڕەپانی سیاسی کوردستان پەیوەندیەکی باش بێت، کەشێکی سەقامگیر هەبێت بۆ ئەوەی گفتوگۆ و دیالۆگ بکرێت و بەشێوەیەکی بەرپرسانە لە کێشەو قەیرانەکان بکۆڵینەوەو چارەسەریان بۆ بدۆزینەوە، رێز لە یاسا بگرین و پێگەو رۆڵی دامەزراوەکانی حوکمداری رۆڵ و کاریگەری و نەخشی خۆیان هەبێت.\n- ئەوان دەڵێن فەرمون پەرلەمان ئاسایی بکەینەوەو دواتر گفتوگۆ لەسەر هەمو شتێک بکەین، ئێوەش بۆچونتان وایە گفتوگۆ لەسەر هەمو شتێک بکەن دواتر پەرلەمان ئاسایی بکرێتەوە. ئەم دو دنیا بینیە جیاوازیەکەیان لەچیدایە. بۆچی لەسەر ئەم جیاوازیە کۆک نەبون و رێک نەکەوتن؟\nئاراس وەلی: قەیرانێکی گەورە کە لە (12)ی ئۆکتۆبەر پەرلەمان پەکخراوە و حکومەت ئیفلیج کراوە، ئێمە ئەڵێین بۆ ئەوەی ئەمە دوبارە نەبێتەوە، هەر ئەوە نیە بڵێی لە فڵان رۆژدا ئاسایی بێتەوە، ئەبێ میکانیزمێک یا رێککەوتنێکی سیاسی هەبێت بۆ ئەویە ئەم کارە دوبارە نەبێتەوە، کاتێکیش پەرلەمان ئاسایی دەبێتەوە بە چ میکانیزمێک بێت، ئێمە ئەڵێین با پەرلەمان ئاسایی بکرێتەوەو کارەکانی خۆی بکات، کارە یاسایی و تەشریعی و چاودێرییەکانی خۆی بکات، بەڵام بە چ میکانیزمێک بەو دۆخەی کە ئەو قەیرانە دروست بوەو هەروا بوترێ هیچ نەبوەو با بچینەوە پەرلەمان، ئێمە قەناعەتمان بەوە نەکردوە، ئێمە بڕوامان بەوەیە چ ئێمەو چ پارتی و هێزە سیاسییەکانی تر بێین لەسەر میکانیزمێک رێکەوین. پێش ئاسایی کردنەوەی پەرلەمان بۆ ئەوەی کە پەرلەمانمان ئاسایی کردەوە ئاسایی بێتەوە نا ئاسایی نەبێت. ئەمە نەبێت دەرگاکەی داخرێت و بکرێتەوە.\n- ئەو رێککەوتنە سیاسییە مەبەستت چیە؟\nئاراس وەلی: ئەو فراکسیۆنانەی لە پەرلەمانن بێگومان سەر بە لایەنێکی سیاسین. ئەم حیزبە سیاسیانە ئەجیندای تایبەتی خۆیان هەیە لە پەرلەمان. پەرلەمان نە هی پارتییە نە هی ئێمە نە هی لایەنەکانە. پەرلەمانی خەڵکە لەڕێگەی نوێنەرەکانییەوە، بۆ ئەوەی ئەم جۆرە بێ رێزی و سوکایەتییە بە پەرلەمان نەکرێ، بۆ ئەوەی بەڕاستی بناغەی حوکمڕانیەکی باش دابنێین، لە نەبونی دەستوردا ئەبێ سیاسیەن رێکەوین و خاڵ لەسەر پیتەکان دابنێین و تەحرینی ئەوە بکەین جارێکی تر ئاوا لەم پەرلەمانە بکرێت، خاڵێکی تر ئەوەیە پەرلەمان لە روکەشی دەربکەین و ببێتە دامەزراوەیەکی ئەوتۆ کە پێگەی خۆی بۆ بگەڕێتەوە، هەڵوێست و بۆچونی گۆڕان بۆ ئەو رێککەوتنە سیاسیە رونە، لەماوەی هەشت ساڵی رابردودا گۆڕان لە بەرنامەی خۆیدا ئەمەی رون کردوەتەوە، لەوانە؛ دەبێت یاسا سەروەر بێت و رێزی لێ بگیرێت و هەموان لەبەردەم یاسا سەروەر بن.\n- ئەو رێککەوتنە سیاسیەی باسیدەکەن بەو ماوە کەمە دەکرێت لەکاتێکیشدا دەوترێت پەرلەمان پێش ریفراندۆم دەستبەکاربێتەوە، هەمو ئەوانەی باسی دەکەی هێزە سیاسییەکان دەتوانن پێش ئەو وادەیە لەسەری رێکەون؟\nئاراس وەلی: ئەم خولەی پەرلەمان ماوەی دو مانگی ماوە، ئەگەر کارا کردنەوەی پەرلەمانیش بۆ پرسی ریفراندۆمە ئەمە کارێکی خراپەو ئێمە لەگەڵ ئەوەدا نین. پەکخستنی پەرلەمان پەیوەندی نەبوە بە پرسی ریفراندۆمەوە. ئە پەلەپەلەش کە ریفراندۆم لە 25ی ئەیلولدا بکەی و پەرلەمان و حکومەتیش کارا بکەیتەوە ئەمە بە رۆژو دو رۆژ نایەتەدی. هەروەها پرسی سەربەخۆیی ئەمە پرسێکی چارەنوسسازو نیشتیمانیە، پرسی هەمومانە ناکرێت بەو شێوەیە کاری لەسەر بکرێت.\nبۆیە بەو شێوازەی ئەوان و بەو تێگەیشتنەی ئەوان، پێموایە بەو ماوەیە و ئاوا پەرلەمان ئاسایی ناکرێتەوە.\n- ئەی سەبارەت بە جیاوازی دنیابینی ئێوەو پارتی دیموکراتی کوردستان بۆ پرسی ریفراندۆم، ئەمە لە کۆبونەوەکەدا چۆن بو؟\nئاراس وەلی: ئێمە دژی ریفراندۆم و سەربەخۆیی وڵاتی خۆمان نین، دژی ئەو خەونە نین کە تاک بە تاکی ئەم وڵاتە خەونی پێوە دەبینێت کە ئازاد و سەربەخۆ بێت و کیانێکی سیاسی خۆی و لەسەر نەخشەی وڵاتان بون و سنوری خۆی هەبێت. ئەمە بەڕاشکاوی لە بەرنامەی گۆڕان دا باسکراوە. کاک نەوشیروان مستەفا لە وتاری نەورۆزەکەی زۆر بەڕونی ئەمەی باس کردوە کە کۆڵەکەکانی حکومڕانی لەم وڵاتە چۆنن و دەوڵەتی کوردی لەسەر ئەرزی واقیع چۆن دەبێت، بەڵام کردنی ریفراندۆم وەک پرسێکی گەورەی میللی چارەنوسساز بۆ ئەم وڵاتە، دەبێت مەترسییەکانیشی لەبەرچاو بگیرێت، ریفراندۆم نابێت ببێتە ئەو وەسیلەیەی کە ماڵی ئێمە پەرش و بڵاو بکات، چونکە سەرکێشیکردن بە پرسی ریفراندۆم و یان بە چارەنوسی ئەم ئەزمونی ئێستا کە هەمانە و کە بەهەمو کەموکورتییەکانیەوە ئێمە بە ئەزمونی خۆمانی دەزانین، وە ماندوش بوین لەم ئەزمونەدا، بۆیە ناکرێت پێداویستییەکانی کردنی ریفراندۆمت بە تەواوەتی جێبەجێ نەکردبێت وە بێیت ریفراندۆم بکەیت. پێداویستییەکانی ریفراندۆم دەبێت وا بێت کە هێزە سیاسییەکان و خەڵک هەموی بە گشتی رەزامەند بن لەسەر ئەوەی ریفراندۆم بکرێت، خەڵک ئازادە لەوەی دەنگ دەدات یاخود نا، بەڵام لەروی خیتابی سیاسی و ئیعلامی و لەروی دروستکردنی بناغەی پارێزگاریکردن لە ئەنجامی ریفراندۆم و لەروی ئەوەی سوپایەکی میللی و ئابورییەکی تۆکمە و پەیوەندییەکان لەگەڵ دەوروبەر و دونیا، جگە لەوەش لەروی سایکۆلۆژییەوە خەڵکەکەی خۆتت بۆ ئەمە ئامادەکردبێت.\n- ئێوە پێتان وایە ئامادە نیە؟\nئاراس وەلی: ئێمە پێمان وایە بابەتی سەربەخۆیی و ئازادی لە هەناوی هەمو تاکێکی ئەم وڵاتەدایە و بابەتێک نیە جێگەی گفتوگۆ بێت، بەڵام ئەم پرسە و بەستنەوەی بە کۆمەڵێک ململانێی حیزبی و تەخوینکردنی کۆمەڵێک خەڵکەوە کارێکی خراپە و خراپ مامەڵە لەگەڵ ئەم پرسە دەکرێت، ئەوەش دەمانگەیەنێتە حاڵەتێک کە تۆ لەناو میللەتەکەتدا جۆرێک لە ناکۆکی و دوبەرەکی دروست دەبێت، میللەتێک کە ناکۆک و پەرش و بڵاوبێت، ناتوانێت بەرگەی هەڕەشەی دەرەکی بگرێت.


ژیان | کوردستان | ته‌ندروستى سلێمانى داواى دابه‌شكردنى موچه لە حکومەت ده‌كات\n2020-08-13 | 1246 جار خوێندراوەتەوە\nلە چوارچێوەى راگەیاندنى پرۆژەى پاڵپشتی دارایی 50 خۆبەخش، بەڕێوەبەرى تەندروستى سلێمانى داواى لە حکومەت کرد، هەرچى زووە موچەى وەزارەتى تەندروستى دابەش بکات.\nتەندروستى سلێمانى: لەرووى کۆرۆناوە دۆخى سلێمانى لە قۆناغی مەترسی دەرچوو\nسەندیکاى کارمەندانى تەندروستى سلێمانى: ئەگەر تاوەکو 48 کاتژمێرى داهاتوو موچە دابـەشنەکرێت بایکۆتى سەرتـاسـەرى رادەگەیەنین\nد. سەباح هەورامى، بەڕێوەبەرى گشتى تەندروستى سلێمانى رایگەیاند، رێکخراوی ( GIZ )ی ئەڵمانی پاڵپشتی دارایی 50 خۆبەخش دەکات بۆ ماوەى دوومانگ، بۆ زیاتر بەرەپێشبردنی کەرتی تەندروستی سلێمانی، بەهوان ئەو پرۆژەیە بەردەوامى هەبیت.\nوتیشى، لە ڕووى داراییەوە نەخۆشخانەکان بە بارودخێکى خڕاپى دارایدا دەڕۆن، خزمەتگوزارى تەندروستى لە ئاستێکى خراپدایە، هاوکات داواشى لە حکومەت کرد هەرچى زووە موچەى وەزارەتى تەندروستى دابەشبکات، لیستى موچەکەیان پێشبخرێت و لە سیستمى موچە دەربهێندرێت.\nلە رووى دۆخى کۆرۆناوە ئاماژەى بەوەکرد، بە بەراورد بەچەند رۆژى رابردوو سلێمانى لە دۆخێکى جێگیرى کۆرۆنادایە و نەخۆشخانەکان تواناى وەرگرتنى نەخۆشیان هەیە و ئامادەىییان تێدایە بۆ وەرگرتنى نەخۆى شار و شارۆچکەکانى دیکە و هاوکات رێژەیەکى باش لە پلازماى خەزنکراویان هەیە و توانراوە هاوکارى شوێنەکانى دیکەى پێبکەن.


عه‌بدولمه‌هدی، ته‌نیا سه‌یری فۆكس نیوزى بكردایه – تۆڕی میدیایی خەڵک\n2019/11/30 - 10:46 AM\nئه‌گه‌ر رۆژی 28 نۆڤێمبه‌ر عادل عه‌بدولمه‌هدی سه‌رۆك وه‌زیرانی عیراق، ئه‌ركی بكێشایه و كۆنترۆڵی ته‌له‌فیزیۆنه‌كه‌ی بگرتایه به‌ده‌ستییه‌وه و سه‌یرێكی كه‌ناڵی فۆكس نیوز-ی بكردایه كاتێك سه‌رۆك دۆناڵد تره‌مپ سه‌ردانی بنكه‌ی هێزی ئاسمانی باگرام-ی له ئه‌فگانستان كرد و وتاری خوێنده‌وه، دواتر له‌وه‌ش وردبوایه‌ته‌وه له پشتی تره‌مپ-ه‌وه كێ وه‌ستاوه، زۆر شت تێده‌گه‌یشت.\nئه‌مریكا كێشه‌ی نییه سه‌رۆكی ئه‌نجومه‌نی وه‌زیرانی عیراق و كاربه‌ده‌ستانی تر چه‌ند گه‌نده‌ڵن، ئه‌و ئه‌یه‌وێت گه‌نده‌ڵ بن تا رۆژێك به‌و هۆیه‌وه لێپێچینه‌وه‌یان له‌گه‌ڵ بكات، بۆ ئه‌مریكا گوێڕایه‌ڵی گرنگه، ئه‌گینا ئه‌گه‌ر باس له گه‌نده‌ڵی بكه‌ین له مێژووی عیراقدا سه‌رۆك وه‌زیرانێك نییه به‌قه‌د نوری مالكی گه‌نده‌ڵی كردبێت.\nبڕوانه! نوری مالكی له‌دیسێمبه‌ری 2012، بێده‌نگی هه‌ڵده‌بژێرێت كاتێك هێزه‌كانی كۆماندۆ هه‌ڵده‌كوتنه سه‌ر ئۆردوگای عه‌بدولعه‌زیز حه‌كیم و ته‌فروتونای ده‌كه‌ن كه ئامانجه‌كه‌ش ده‌ستگیركردنی جه‌نه‌رال موحسین شیرازی سه‌رۆكی ئۆپه‌راسیۆنی قودس بوو.\nسه‌ركرده‌یه‌كی سه‌ربازی عیراقی به ئاینكریج ده‌یلی نیوز ده‌ڵێت:”هه‌موو تووشی شۆك بووین، هێزه‌كانی سه‌ر به‌ئیران هه‌موو وڕبوون به‌و هێرشه، كۆشتارگه‌لێكی بێوێنه‌مان لێكرا، پێشێلكارییه‌كی بێوێنه بوو، بێئه‌وه‌ی نوری مالكی هیچ بڵێت!”\nیاخود پێتان سه‌یر نه‌بێت! له 28 ئۆگۆستی 2019 راپۆرتێكم خوێنده‌وه له رۆژنامه‌ی زه دیترۆیت، نوری مالكی گه‌نده‌لی له هێنانی 2500 میدالی ریزلێنانی سوپا كردووه كه بایی 62 هه‌زار دۆلار بووه، هه‌وڵیداوه خراپترین جۆری كوالێتی هاورده‌بكرێت، جگه له ده‌یان گه‌نده‌لی تری سه‌فه‌قاتی چه‌ك كڕین كه پڕن له‌گه‌نده‌لی.\nهه‌رچه‌نده به ده‌ستله‌كاركێشانه‌وه‌ی عه‌بدولمه‌هدی، هیچ گۆڕانێكی گه‌وره دروستناكات له رووی بنبڕكردنی گه‌نده‌ڵییه‌وه، به‌ڵام ئه‌مریكا ئامانجه‌كه‌ی ئه‌پێكێت كه ئه‌و پشتگوێخستنه‌ی ئه‌مریكا له‌لایه‌ن عه‌بدولمه‌هدی- یه‌وه باجه‌كه‌ی له‌كارخستنی ئه‌و بوو، پێشموانییه خۆپیشاندان كۆتایی بێت، چونكه هه‌ر دوای ده‌ستله‌كاركێشانه‌وه‌كه‌ش ستارت ترابیون هه‌واڵێكی بڵاوكرده‌وه كه وه‌زاره‌تی ده‌ره‌وه‌ی ئه‌مریكا داوای له باڵێوزخانه‌ی ئه‌مریكا له عیراق كردووه، دوای ده‌ستله‌كاركێشانه‌وه‌ی عه‌بدولمه‌هدی- ش به‌رده‌وام بن له پشتگیریی داخوازییه‌كانی خۆپیشانده‌ران.\nلێره‌دا ده‌مه‌وێت له‌خواره‌وه كه‌مێك تیشك بخه‌مه سه‌ر ئه‌و كاری پشتگوێخستنه، كاتێك له‌كریسمسی 2019 سه‌رۆك تره‌مپ به‌نهێنی گه‌یشته عیراق بۆ لای سه‌ربازه‌كانی له سه‌ربازگه‌ی “عه‌ین ئه‌لئه‌سه‌د” له ئه‌نبار، داوای له عادل عه‌بدولمه‌هدی سه‌رۆك وه‌زیران كرد، بێت بۆ عه‌ین ئه‌لئه‌سه‌د و چاوی پێ بكه‌وێت، كه‌چی ره‌تیكرده‌وه و وتی: به‌غدا پایته‌خته نه‌ك عه‌ین ئه‌لئه‌سه‌د، جا خۆ ئه‌گه‌ر وردبینه‌وه كاتێك 28 نۆڤێمبه‌ر سه‌ردانی بنكه‌ی هێزی ئاسمانی باگرام-ی كرد له ئه‌فگانستان به هه‌مان شێوه داوای له ئه‌شره‌ف غه‌نی ئه‌حمه‌دزی سه‌رۆكی ئه‌فگانستان كرد سه‌ردانی بنكه‌كه بكات تا چاوی پێبكه‌وێت، ئه‌شره‌ف نه‌ك ته‌نیا چوو بۆ چاوپێكه‌وتنه‌كه، به‌ڵكو له‌كاتی وتاره‌كه‌یدا له‌پشت تره‌مپ-ه‌وه له‌گه‌ڵ سه‌ربازه‌كانی ئه‌مریكا راوه‌ستابوو، دواتریش پێكه‌وه كۆبوونه‌وه‌یه‌كیان كرد له هه‌مان شوێن.\nئه‌م ره‌تكردنه‌وه یه‌ی عه‌بدولمه‌هدی بۆ تره‌مپ قورس بوو بۆیه تره‌مپ كه گه‌ڕایه‌وه به جورێكی تر گوزارشتی كرد وتی: عيراق ئارام نییه، به‌ده‌یان تریلیۆن سه‌رفكراوه، له كۆنگره‌یه‌كی رۆژنامه‌نووسیش بۆ چه‌ند رۆژێ دواتر كاتێك له سارا سندیز- وته‌بێژی پێشووی كۆشكی سپی-یان پرسی، هه‌ڵوێستی سه‌رۆك چی بوو كاتێك سه‌رۆك وه‌زیرانی عیراق سه‌ردانی نه‌كرد؟ ئه‌و وتی: “كارێكی باشی نه‌كرد، پێگه‌كه‌ی لاواز ده‌كات”.\nمن له ئه‌مریكا ئه‌ژیم، هه‌ڵسوكه‌وتم له‌گه‌ڵ زۆر ئه‌مریكی كردووه، كاتێك ره‌فتار و هه‌ڵسوكه‌وتێك ئه‌كه‌یت و به‌دڵی نابێت، له‌وكاته‌دا به‌و په‌ڕی رێزه‌وه مامه‌ڵه‌ت له‌گه‌ڵ ده‌كات، به‌ڵام دواتر له فرسه‌تێكدا تۆڵه‌ی هه‌موویت لێده‌كاته‌وه.\nسه‌ره‌تای مانگی ئۆكتۆبه‌ر كه خۆپیشاندانه‌كان ده‌ستی پێكرد و تا 8ی ئۆكتۆبه‌ر به‌رده‌وام بوو له‌یه‌كه‌م هوتافیاندا خۆپیشانده‌ران داوای هاوكاری ئه‌مریكایان كرد و ئاڵای ئێران-یان سووتاند، په‌یامه‌كه روونبوو، جا یان شیعه گێله تێناگات یان ده‌یانویست واینیشان بده‌ن ناڕه‌زایی جه‌ماوه‌ره واده‌كات كه عه‌بدولمه‌هدی ده‌ست له‌كاربكێشێته‌وه.\nهه‌فته‌كانی پێشووش له‌دوای دزه‌پێكردنی به‌شێك له به‌ڵگه‌نامه‌كانی ئه‌رشیفی نهێنی هه‌واڵگری ئێران كه ده‌ست ماڵپه‌ڕی زه ئینته‌رسێپت كه‌وتن كه هاوكات به هاوبه‌شی له‌گه‌ڵ رۆژنامه‌ی نیویۆرك تایمز بڵاویان كرده‌وه و تێیدا فۆكس خرابووه سه‌ر عه‌بدولمه‌هدی كه به سیخوری ئێران و گه‌نده‌ڵییه‌وه لكاوه، ئه‌و كات من له سه‌ره‌قه‌ڵه‌مێكدا وتم، به‌م راپۆرته عه‌بدولمه‌هدی له نه‌خشه‌ی كاره‌كانی ئه‌مریكا، كۆتایی هات، چونكه له ئه‌مریكا بۆئه‌وه‌ی له سیاسییه‌ك بده‌ن رۆژنامه ئه‌كه‌ن به رێگه‌ی لیدان و سوككردن و ته‌نانه‌ت تا ئاستی لێپێچینه‌وه، له ئێستادا سه‌رۆك دۆناڵد تره‌مپ خۆی گیرۆده‌ی ده‌ستی رۆژنامه‌و میدیایه.\nراپۆرته‌كه‌ی نیویۆرك تایمز، په‌یامێكی تر بوو درا به عادل عه‌بدولمه‌هدی، كه‌چی به‌پێچه‌وانه‌وه تا ده‌هات له ئێران نزیكتر ئه‌كه‌وته‌وه بۆ ئه‌وه‌ی بیهێڵێته‌وه و ئیرانیش زۆر هه‌وڵیدا به‌ڵام شكستی هێنا.\nبه‌دوای ئه‌م په‌یامانه‌دا دوا فرسه‌ت و تاقیكردنه‌وه خرایه به‌رده‌م عه‌بدولمه‌هدی، فرسه‌تی سه‌ردانه‌كه‌ی مایك پینس بۆ عیراق، كاتێك مایك پینس جێگری سه‌رۆكی ئه‌مریكا سه‌ردانی بنكه‌ی ئاسمانی و سه‌ربازگه‌ی عه‌ین ئه‌لئه‌سه‌د-ی كرد له‌عیراق، په‌یوه‌ندییه‌كی ته‌له‌فۆنی له‌گه‌ڵ عه‌بدولمه‌هدی ئه‌نجامدابوو، راستییه‌كه‌ی كاتێك راپۆرتێكم له‌سه‌ر سه‌ردانه‌كه كرد باسی زۆر نهێنی سه‌ردانه‌كه‌م كرد، به‌ڵام رسته‌یه‌ك هه‌بوو كه باسم نه‌كرد، ئه‌وه‌بوو كه رادیۆی ئێن پی ئار –ی ئه‌مریكی له‌زاری سه‌رچاوه‌یه‌ك له سه‌ربازگه‌كه‌وه وه‌ریگرتبوو كه مایك پینس داوای له عه‌بدولمه‌هدی كردبوو سه‌ردانی سه‌ربازگه‌كه بكات و چاوی پێبكه‌وێت، به‌ڵام عه‌بدولمه‌هدی ره‌تیكردبۆوه.\nعه‌بدولمه‌هدی ساڵێكی ره‌شی تێپه‌ڕاند له‌گه‌ڵ ئه‌مریكا، له2019دا پێنج فلته‌ی خراپی كرد:\n– بێلایه‌ن نه‌بوون له دژی سزاكانی ئه‌مریكا له‌سه‌ر ئێران له‌ماوه‌ی چه‌ند مانگی رابردوو.\n-سه‌ردانی نه‌كردنی سه‌رۆك تره‌مپ له عه‌ین ئه‌له‌ئه‌سه‌د له‌كریسمسی 2019.\n-ره‌تكردنه‌وه‌ی سوپای ئه‌مریكا كاتێك سوپاكه‌ی له‌سوریاوه كشانده‌وه ناو عیراق و كۆبوونه‌وه‌كه‌ی له‌گه‌ڵ مایك ئیسپر-ی ی وه‌زیری به‌رگری له 23ی ئۆكتۆبه‌ر كه به‌توره‌یی مه‌هدی جێهێشتبوو.\n– سه‌ردانیكردنی چین و كۆمه‌ڵێك رێككه‌وتن له‌گه‌ڵ ئه‌و وڵاته له‌كاتێكدا چین و ئه‌مریكا له‌گه‌وره‌ترین شه‌ری بازرگانیدا بوون.\n-دواهه‌مینیش، ئاماده‌نه‌بوون بۆ بینینی مایك پینس-ی جێگری سه‌رۆكی ئه‌مریكا له ئه‌نبار.\nهه‌ر بۆیه 29 نۆڤێمبه‌ر له دوای نامه‌ی ده‌ستله‌كاركێشانه‌وه‌كه‌ی عه‌بدولمه‌هدی، وته‌بێژێك له وه‌زاره‌تی ده‌ره‌وه‌ی ئه‌مریكا پێشوازی له بڕیاره‌كه‌ی عه‌بدولمه‌هدی كرد و به‌هه‌نگاوێكی ژیرانه‌ی وه‌سفكرد.


عەڕەبستان نیو میلیۆن دۆلار یارمەتی بزوتنەوەی ئیسلامی کردووە | مەسعوود مەناف|Masoud Manaf\nماڵه‌وه > NNSROJ\t> عەڕەبستان نیو میلیۆن دۆلار یارمەتی بزوتنەوەی ئیسلامی کردووە\nعەڕەبستان نیو میلیۆن دۆلار یارمەتی بزوتنەوەی ئیسلامی کردووە\n20 حوزه‌یران 2015 Rojpress\tلێدوانێک بنووسە Go to comments\nNNSROJ: بە گوێرەی یەکێک لەو بەڵگەنامە نهێنییانەی کە ویكیلیكس لەسەر عەرەبستانی سعوودی بڵاوی کردوونەتەوە، لە نامەیەکدا کە باڵوێزخانەی ئەو وڵاتە لە عەممانەوە بۆ ڕیازی ناردووە، باس یارمەتییەکی ٢ میلیۆن ڕیاڵی[نیو میلیۆن دۆلار] عەڕەبستان بۆ بزوتنەوەی ئیسلامیی کوردستان کراوە.\nوتەبێژێکی بزوتنەوەی ئیسلامیی بەڵگەنامەکەی وەدرۆخستۆتەوە و ڕایگەیاندووە کە حیزبەکەیان تەنیا لە حکوومەتی هەرێم یارمەتی وەرگرتووە نەک کەسی تر.\n20 حوزه‌یران 2015 له 19:39\nویکیلیکس بەڵگەنامەیەک لەسەر بزووتنەوەی ئیسلامی دەخاتەڕوو\nلەلایەن رووداو 2 کاژێر لەمەو بەر\nلۆگۆی بزووتنەوەی ئیسلامی\nسیداد لەشکری، شکار ئەحمەد\nماڵپەڕی ویکیلیکس زیاتر لە 60 هەزار نامە و بەڵگەنامەی دیپلۆماسی و سیاسی نهێنی وەزارەتی دەرەوەی سعودیەی بڵاوکردووەتەوە، راشیگەیاندووە:” بەمنزیکانە نیو ملیۆن بەڵگەنامەی دیکەیش لەسەر سعودیە بڵاودەکاتەوە”، کە لەنێو ئەو بەڵگەنامانەدا، بەڵگەی هاوکاریکردنی سعودیە بۆ بزووتنەوەی ئیسلامی کوردستانی تێدایە.\nبەڵگەنامەکان زۆربەیان بە زمانی عەرەبین و لە نامە ئیدارییەکان و تەلەگراف و ئاڵوگۆڕی ئیمەیلەکانی نێوان باڵیۆزخانەکانی سعودیە و فەرمانگە حکومییەکانی دیکەی وڵاتەکەوە ئاڵوگۆڕیان پێکراوە.\nسەبارەت بە هاوکاری سعودیە بۆ دەزگا خێرخوازییە کۆمەڵایەتییەکەی سەر بە بزووتنەوەی ئیسلامی هاتووە:” سعودییە بڕی 2 ملیۆن ریاڵی سعودی پێداوە بۆ ئەنجامدانی پرۆژەیەکی خێرخوازی کۆمەڵایەتی، پێدانی ئەم پارەیەش بە ئاگاداری دەزگای هەواڵگری ئەو وڵاتە بووە، بۆ پشتیوانیکردنی بزووتنەوەی ئیسلامی لەڕووی سیاسی و کۆمەڵایەتی و ئابووری.”\nلەبارەی هاوکارییەکانی سعودیە بۆ بزووتنەوەی ئیسلامی، عەبدوڵڵا وەرتی، گوتەبێژی بزووتنەوەی ئیسلامی کوردستان بە(تۆڕی میدیایی رووداو)ی راگەیاند:” ئەو بەڵگەنامانەی بڵاوکراوەتەوە لەماڵپەری ویکیلیکس دوورە لەراستی و تەنیا بۆ ناو زڕاندنی بزووتنەوەی ئیسلامییە”.\nگوتەبێژی بزووتنەوەی ئیسلامی گوتیشی:” بڵاوکردنەوەی ئەم بەڵگە ناڕاستە لەو کاتەدا بۆ لێدانی مێژووی بزووتنەوەی ئیسلامییە، چونکە ئەو بودجەیەی وەرمان گرتووە، لەلایەن حکومەتی هەرێمی کوردستانەوە وەرمانگرتووە، بە شەفافانە پەیوەندییەکانمان لەگەل حیزب و لایەنە سیاسییەکان بەستووە، هیچ کاتێک لەسەر بنەمای پارە پەیوەندیمان لەگەڵ هیچ کەسێک نەبەستووە”.\nدوای بڵاوبوونەوەی ئەو راگەیەندراوەی ویکیلیکس، وەزارەتی دەرەوەی سعودیە لە پەیجی توویتەری تاییەتی خۆیدا داوای لە خەڵکی سعودیە کردووە، کە”خۆیان بپارێزن لە کردنەوەی ئەو سایتانەی بەڵگەنامە و زانیاری ناڕاستیان تێدا بڵاوکراوەتەوە و ئامانجیان زیانگەیاندنە بە ئاسایشی نیشتمانی”.\nماڵپەڕی ویکیلیکس رێکخراوێکی نێودەوڵەتی بێ قازانجە و لە 4-10-2006 لە ئاسیلەندا لەلایەن جولیان ئاسانژ دامەزراوە، دزە بە راپۆرتی تایبەتی و نهێنییەکانی دەزگا راگەیاندنەکان دەکات و بڵاویاندەکاتەوە.\nوێنەی ئەو بەڵگەنامەیەی کە ویکیلیکس بڵاویکردوەتەوە\nیەکێتیی نیشتمانییش دەڵێ با پارلەمان سەرۆکی هەرێم هەڵبژێرێ “کاندیدی پارتی هەر مەسعوود بارزانییە”


خۆکوشتنی ٣٣ منداڵی کورد لە ماوەی کەمتر لە ٨ مانگدا\n23:06 - 12 November 2018\nهەنگاو: شەوی ڕابردوو مێرمنداڵێکی خەڵکی سەردەشت کۆتایی بە ژیانی خۆی هێنا و بە ئەژمارکردنی ئەم حاڵەتەش لەماوەی کەمتر لە هەشت مانگدا لانیکەم ٣٣ مێرمنداڵ و منداڵ لە کوردستان کۆتاییان بە ژیانی خۆیان هێناوە.\nبەپێی ڕاپۆرتی ڕێکخراوی مافی مرۆڤی هەنگاو، شەوی شەممە (٢٠ی خەزەڵوەری ٢٧١٨ / ١١ی نۆڤەمبری ٢٠١٨)، مێرمنداڵێکی خەكئ سەردەشت بە ناوی ”سینا حوسێنی“ کوڕی سەلاح کۆتایی بە ژیانی خۆی هێناوە.\nبە وتەی سەرچاوەیەکی ئاگادار، سینا کە ١٥ ساڵ تەمەنی هەبووە بە هۆی هەژارییەوە و لە ڕێگای خۆهەڵواسینەوە کۆتایی بە ژیانی خۆی هێناوە.\nبە پشتبەستن بە ئاماری تۆمارکراو لە ناوەندی ئاماری ڕێکخراوی هەنگاو، لەسەرەتای بەهاری ئەمساڵەوە (کەمتر لە ٨ مانگ) لانیکەم ٣٣ مێرمنداڵی ژێر تەمەن ١٨ ساڵ لە شارەکانی کوردستان کۆتاییان بە ژیانی خۆیان هێناوە کە ٢٤ کەسیان کچ و ٩ کەسیان کوڕ بوون.\nبەپێی ئەم ڕاپۆرتە، لەو ماوەیەدا ١٤ منداڵ و مێر منداڵی ژێر تەمەن ١٨ لە پارێزگای ئورمیە، ٧ کەس لەپارێزگای ئیلام، ٧ کەس لەپارێزگای کرماشان، ٥ کەس لە پارێزگای سنە و کەسێکی ژێر تەمەن ١٨ ساڵیش لە پارێزگای خوراسانی باکوور کۆتاییان بە ژیانی خۆیان هێناوە.\nهەروەها ٥٠٪ی ئەو کەسانە واتە ١٧ حاڵەت بە هۆی کێشەی خێزانی، ١١ کەسیان بە هۆی کێشەی ئابووری و هەژاری خۆیان کوشتووە و هۆکاری خۆکوشتنی پێنج کەسیشان نادیارە.\nکۆڵبەرێک بە هۆی بەربوونەوە لە شاخ تووشی خوێنبەربوونی مێشک بوو\nکچێکی تەمەن ١٥ ساڵ بە دەستی مێردەکەی سووتێندرا\nتەقینەوەی مین لە قەسری شیرین گیانی منداڵێکی ئەستاند


ئاریتما موحه‌ممه‌دی : ڕۆڵی میدیا له‌سه‌ر زمان و كولتوور ـ به‌شی دووەم . – WTARIKURD\nئاریتما موحه‌ممه‌دی : ڕۆڵی میدیا له‌سه‌ر زمان و كولتوور ـ به‌شی دووەم .\nمیدیا بۆچوونه جیاوازه‌كانی نێو كۆمه‌ڵ به چه‌شن و شێوه‌ی جیاواز ئاڵوگۆڕ پێ ده‌كات و سرنجی كۆمه‌ڵ په‌لكێشی گۆڕه‌پانی یاریی بۆچوونگه‌لی خاوه‌ن هێز و جێكه‌وتوو ده‌كات . هاوكات میدیا ڕۆڵی پردی پێكه‌وه گرێدانی هه‌موو بیرۆبۆچوونێك ده‌گێڕێت كه بیهه‌وێت له‌نێو كۆمه‌ڵگادا كاریگه‌ر و شوێندانه‌ر بێت . سیاسیی و خاوه‌ن سه‌رمایه‌كان میدیا وه‌ك پردی سه‌ركه‌وتنی خۆیان پێناسه ده‌كه‌ن ، ئه‌گه‌ر هه‌ر پارت و ڕێكخراوێكی سیاسیی ئامانجی ئه‌وه بێ كه به چه‌شنێكی ناسرووشتیی گه‌شه بكات و ده‌نگ كۆ بكاته‌وه، په‌نا بۆ میدیا ده‌بات . بۆیه میدیا ده‌سته‌مۆ ده‌كه‌ن و له ڕێگایه‌وه خۆیان به‌سه‌ر بیروهزری چینه‌كانی كۆمه‌ڵدا ده‌سه‌پێنن. ئه‌م شێوازه‌ی كه‌ڵكوه‌رگرتن له میدیا گه‌لێك به‌رفه‌راوانه و له وڵات بۆ وڵات جیاوازه. له وڵاتانی پێشكه‌وتوو سیاسه‌تمه‌داران و سه‌رمایه‌داران شێوازی كه‌ڵكوه‌رگرتنیان له میدیا ناڕاسته‌وخۆیه . به‌ڵام له وڵاتانی ڕۆژهه‌ڵاتی نێوه‌ڕاست و به‌شێك له وڵاتانی ڕۆژهه‌ڵاتی ئاسیا ڕاسته‌وخۆیه و زۆرجاریش میدیای حیزبیی و تاییبه‌ت به‌خۆ داده‌مه‌زرێنن .\nبه‌شی یه‌كه‌می میدیا له‌وه پێك دێت كه یه‌كێ له‌و لایه‌نانه‌ی كه په‌یام ده‌نێرێت یاخود ئه‌و كه‌سانه‌ی كه په‌یامه‌كه وه‌رده‌گرن ، پێویستیان به كه‌ره‌سته‌ی ده‌نگ و زمان هه‌بێ، وه‌ك ئاماژه ، وته‌بێژی پارت یانخود ڕێكخراوێك ده‌توانێ له ڕێگای كۆبوونه‌وه‌ی ئه‌ندامانی حیزبه‌كه‌یه‌وه په‌یامی خۆی و ڕێكخراوه‌كه‌ی به گوێی ئه‌ندامان و لایه‌نگرانی خۆی بگه‌یه‌نێت و به‌شداربووانی كۆبوونه‌وه‌كه‌ش په‌یامی حیزبه‌كه‌یان له زمانی وته‌بێژی ڕێكخراوی ئاماژه‌پێكرا وه‌رده‌گرن و به تاكه‌كانی كۆمه‌ڵ ده‌گه‌یه‌نن ، پارت و ڕێكخراوه‌كانی سیاسیی كوردستان له هه‌موو به‌شه‌كانی كوردستان كه‌ڵكی زۆریان له‌م چه‌شنه‌ی میدیا وه‌رگرتووه و به یه‌كێ له شێوازه‌كانی خه‌بات پێناسه كراوه ، به‌تاییبه‌ت ئه‌و پارته سیاسییانه‌ی كه له ڕۆژهه‌ڵاتی كوردستان و باكووری كوردستان مافی چالاكیی ڕاسته‌خۆیان نییه ، یان پارته‌كانی باشووری كوردستان پێش ساڵی ١٩٩٠.\nبێگومان تێكڕای كۆمه‌ڵگاكانی سه‌ر گۆی زه‌وی كه‌ڵك له‌م شێوازه‌ی میدیا وه‌رده‌گرن . به‌شی دووه‌می میدیا له‌وه پێك دێ ، ئه‌و كه‌سه‌ی كه په‌یامه‌كه ده‌نێرێت پێویستی به كه‌ره‌سته هه‌بێ ، وه‌ك ئاماژه، نووسه‌ر پێویستی به كتێت یانخود ڕۆژنامه یان گۆڤار هه‌یه كه په‌یامه‌كه‌ی تێدا بڵاو بكاته‌وه . به‌شی سێی میدیاش له‌وه پێك دێت كه هه‌ر دوولا واته هه‌م ئه‌و كه‌سه‌ی كه په‌یام ده‌نێرێت و هه‌م ئه‌و كه‌سانه‌ش كه په‌یامه‌كه وه‌رده‌گرن پێویستیان به كه‌ره‌سته‌ی ده‌نگ و ڕه‌نگ ، وه‌ك تێڤێ و ڕادیۆ هه‌بێت .\nزۆرجار زمانناسان له ناساندنی پێناسه‌ی دوو پێواژۆی سه‌ره‌كیی بوواری میدیا كه له كاناڵ و میدیا پێك دێ ، تووشی هه‌ڵه ده‌بن ، به‌ڵام له ڕاستیدا كاناڵ به ئه‌و به‌شه له میدیا ده‌وترێت كه به هۆی كه‌ڵكوه‌رگرتن له ته‌له‌فۆن و تۆڕه‌كانی كۆمه‌ڵایه‌تیی تاییبه‌ته‌وه هه‌وڵ ده‌دات كه په‌یام به گوێی به‌شێكی زۆر له كۆمه‌ڵگا بگه‌یه‌نێت . هه‌روه‌ها میدیای ڕێكخراویش ئه‌و به‌شه له كاناڵه‌كانی ڕاگه‌یاندن له‌خۆ ده‌گرێت كه خاوه‌ن چه‌ندین له‌قوپۆی میدیایین و له یه‌ككاتدا هه‌وڵ ده‌ده‌ن به چه‌ند شێوه‌ی جیاواز په‌یامێكی هاوبه‌ش به گوێی زۆرترین تاكی كۆمه‌ڵ بگه‌یه‌نێن .\nئه‌م به‌شه له میدیا سه‌رچاوه‌ی ئابووریی تاییبه‌ت به‌خۆی هه‌یه و خاوه‌ن پێگه‌یه‌كی میدیایی به‌هێزیشه كه ده‌توانێت به كه‌ڵكوه‌رگرتن له شێوه‌كانی جیاوازی میدیا په‌یامه‌كان له كاتێكی دیاریكراودا بگه‌یه‌نێته هه‌موو چینوتوێژه‌كانی كۆمه‌ڵگا و به میدیایه‌كی له‌قوپۆدار هه‌ژمار ده‌كرێت كه له‌نێو كۆمه‌ڵدا جێ پێی تاییبه‌ت به خۆی هه‌یه. به‌ڵام كاناڵ له كه‌ره‌سته‌كانی پێوه‌ندیگرتن پێك دێت كه له خزمه‌ت كۆمه‌ڵ و میدیا دایه و هه‌مووان به كه‌ڵكوه‌رگرتن له‌و كه‌رستانه په‌یامی خۆیان به شوێنی مه‌به‌ستیان ده‌گه‌یه‌نن .\nجیاوازیی میدیای ڕێكخراو له‌گه‌ڵ به‌شه‌كانی دیكه‌ی میدیا ئه‌وه‌یه كه ئه‌م به‌شه له میدیا به كه‌ڵكوه‌رگرتن له‌هه‌موو له‌قوپۆكانی میدیا كه پشتئه‌ستووره به هێزی تیكنۆلۆژیی ڕۆژ زانیارییه‌كانی خۆی له‌گه‌ڵ كۆمه‌ڵگایه‌كی پان و به‌رینتر دابه‌ش ده‌كات . له سه‌رده‌می ئه‌مڕۆدا كه به سه‌رده‌مێكی پێشكه‌وتوو پێناسه ده‌كرێت و زانست و تیكنۆلۆژیی به‌رده‌وام له گه‌شه‌سه‌ندن دان، ده‌كرێ میدیا به چه‌شن و شێوه‌ی جیاواز له توێی چه‌ند به‌شدا ڕێكبخرێن . ده‌كرێ به‌شه‌كانی میدیا له توێی تێ ڤێ، ڕادیۆ ، كتێب ، ڕۆژنامه ، حه‌وتوونامه ، گۆڤار ، مانگنامه ، ڕێكلام ، میدیای ئه‌لكترۆنی ، ئێمایل ، ماڵپه‌ڕ ، تۆڕه‌كانی كۆمه‌ڵایه‌تی ، نامه‌ناردن ، دی ڤی دی ، سی دی و پلاكارت و … هتد جێ بكه‌ینه‌وه .\nمیدیا كۆمه‌ڵێك په‌لوپۆی جیاواز له خۆی ده‌گرێ كه بریتین له تێڤێ ، ڕۆژنامه‌كان و ئینترنێت . باییخی میدیا له‌وه دایه كه سه‌ركه‌وتووترین ڕێگای پێوه‌ندیگرتن به كۆمه‌ڵگایه و ده‌توانێ له كورتتر ن ماوه‌دا په‌یام بگه‌یه‌نێته نێو چینوتوێژه‌كانی جیاوازی كۆمه‌ڵ و بۆ هه‌ر بیروبۆچوونێكیش لایه‌نگر كۆ بكاته‌وه . میدیا ته‌نیا له تێڤێ ، ئینترنێت ، ڕۆژنامه و گۆڤاره‌كان كورت نابێته‌وه ، به‌ڵكوو گه‌لێك به‌رفه‌راوانتره و سی دی ، فیلم و كتێبیش له‌خۆ ده‌گرێت . به‌ڵام كاریگه‌ریی میدیا له وڵات بۆ وڵات جیاوازه .\nله وڵاتانی پێشكه‌وتوو پتر فیلم ، كتێب و ئینترنێت له‌سه‌ر بیزوهزری مرۆڤ شوێندانه‌رن . له وڵاتانی گه‌شه‌نه‌كردووش پتر میدیای حیزبیی و حوكوومیی ڕۆڵ ده‌گێڕێت و زۆرجار ئیزن به ئازادیی فره‌میدیایی نادرێت تاكوو میدیای سه‌ربه‌خۆ بێته كایه‌وه . باشترین میدیا ئه‌و میدیایه‌یه كه بتوانێ ڕوانگه‌كانی نێو كۆمه‌ڵگا بگه‌یه‌نێته ده‌سه‌ڵات و یه‌كێتییه‌كی پته‌و له‌نێوان ڕوانگه‌كانی جیاوازی كۆمه‌ڵگا ساز بكات . واتا میدیا ده‌توانێت ڕوانگه‌كان و بیروڕای جیاواز بخاته به‌رامبه‌ر یه‌كه‌وه و گه‌شه به جیاوازییه‌كانی هزریی بدات و هه‌موو بۆچوونه دوور لێكه‌كان له‌یه‌ك شوێندا پێكه‌وه كۆ بكاته‌وه و لێكیان گرێ بدات . ئه‌م گرێدانه ده‌توانێ ، هزریی ، سیاسیی ، كۆمه‌ڵایه‌تیی و جڤاكیی یانخود چینایه‌تیی بێ .\nبەکلیکێک لەسەر سمبولەکانی خوارەوە ، ئەم بابەتە دەگات بەهاوڕیکانت\nعوسمان عومەر : ئەو هۆکارانە چین کە دەبێتە هۆى کەوتنە خوارەوەى فرۆکەى شارستانى .\nعماد علي : المثقف العراقي و ما يمر به اقليم كوردستان


كۆمسیۆن دەتوانێت هەڵبژاردنەكانی عێراق بەڕێوەببات؟ | Esta Media Network\nیەكێك لە بنكەكانی هەڵبژاردنی پەرلەمانی عێراق لە هەولێر\nعێراق كەمتر لە حەوت مانگی ماوە بۆ ئەوەی بچێتە نێو ئەو هەڵبژاردنە پێشوەختەوە كە بۆ پەرلەمانی وڵاتەكە لەلایەن سەرۆكوەزیرانەوە دیاری كراوە، بەڵام كۆمسیۆن یەكلا نەبووەتەوە لەوەی دەتوانێت ئەو هەڵبژاردنە بەڕێوەببات یاخود نا.\nشارەزایەكی هەڵبژاردن لەبارەی بەڕێوەچوونی هەڵبژاردنی پێشوەختەی عیراق لەو وادەی بۆی دیاریكراوە دەڵێت، ئەو ستافەی ئێستای كۆمسیۆنی “بێ ئەزمونن و بەڕێوەبردنی هەڵبژاردن لەو كاتەدا قورسە”.\nكێشەكانی بەردەم هەڵبژاردن چین؟\nعەلی قادر، سەرۆكی پێشوی فەرمانگەی هەڵبژاردنەكانی عێراق لە پارێزگای هەولێر لە لێدوانێكی تایبەتیدا بە تۆڕی میدیایی ئێستای وت، “بەڕاستی ئەم هەڵبژاردنەی كە لەپێشە هەڵبژاردنێكی ئاسان نییە، چونكە بازنەكانی هەڵبژاردن گۆڕانكارییان بەسەردا هاتووە، پێویستە كۆمسیۆن جارێكی دیكە دەنگەكانی بازنەكان دابڕێژرێتەوە”.\nئەو بەرپرسەی پێشوی كۆمسیۆن ئەوەشی خستەڕوو، “كێشەی گەورە ئەوەیە كە كۆمسیۆنی ئێستا كەم ئەزمونە و بە بەرنامەیەك هەرچی خەڵكی بە ئەزمون هەبوون لە كۆمسیۆنی هەڵبژاردنەكانی عێراق دوورخرانەوە، دوورخستنەوەی كارمەندە بە ئەزمونەكانیش مەبەست لێی بەدەستهێنانی كورسیی زیاتر بوو”.\nعەلی قادر ئاماژەی بەوەشكرد، “ئەو كارمەندانەی كۆمسیۆنی هەڵبژاردنەكانی عێراق كە لە ساڵی 2003وە لەگەڵ نەتەوەیەكگرتووەكان كاریان دەكرد و ڕاهێنانیان پێكرابوو، سەرجەمیان دوورخراونەتەوە و ئەوەی ماوەتەوە لەخوارەوە خەڵكێكی بێ ئەزمونن، دەی ئەوانیش ناتوانن ئیدارەی كاروباری هەڵبژاردنەكان بكەن، تەنانەت كۆمسیۆن و ئەندامانی ئەنجومەنی كۆمسیارانیش دەبێت بچنە ڕاهێناوە”.\n“كۆمسیۆن لە دەستەیەكی سەربەخۆوە بووە دەستەیەكی لایەنگری حزب”\nسەرۆكی پێشوی فەرمانگەی هەڵبژاردنەكانی عێراق لە پارێزگای هەولێر وتی، “كۆمسیۆنی باڵای سەربەخۆی هەڵبژاردنەكانی عێراق لە دەستەیەكی سەربەخۆوە بووەتە دەستەیەكی لایەندار، ئەمانەی ئێستا دانراون سەربەخۆی ڕاستەقینە نین، هەروەها لە ستافەكانی پێشووتر زیاتر دەستبەستراون”.\nسەبارەت بە ڕێگاچارەكان بۆ ئەوەی هەڵبژاردنەكە نەكەوێتە قەیرانەوە، عەلی قادر ئەوەی خستەڕوو، “بۆ ئەوەی ئەوەی كێشەی گەورە نەیەتە پێش دەبێت تیمی زۆر شارەزا و ڕاوێژكاری سەربە نەتەوەیەكگرتووەكان بەشداربن و خەڵكی هونەرییش بنێرن بۆ ڕاپەڕاندنی كارەكان، تەنانەت ئەو شارەزا و ڕاوێژكارانە ژمارەیان ئەوەندە زۆر بێت، شۆڕببنەوە بۆ پارێزگاكانیش، ئەگەر ئەوە نەكرێت ئەوا بەم شێوازەی ئێستا كۆمسیۆن ئەركی قورسە و بە كەم ئەزمونییەوە ناتوانن كارەكە ڕاپەڕێنن”.\n“ئەوەی هەیە سیستمی هەڵبژاردنی ئەلیكترۆنی نییە”\nعەلی قادر ئاشكرایكرد، “ئەوەی ناویان ناوە سیستمی هەڵبژاردنی ئەلیكترۆنی و دەنگدانی ئەلیكترۆنی، ڕاست نییە، بەڵكو تەنها ژماردنی ئەلیكترۆنی بووە كە سكانەرێكی زیرەك لەسەر سندوقەكانن و دەنگەكان دەژمێرێت، ئەوەش ڕێگایەكی زۆر باش بوو بۆ خێرا ڕاگەیاندنی ئەنجامەكان و ڕێگری لە ساختەكردن”.\n“ئەوەی لە عێراق هەیە هەر دەنگ بە كاغەز دەدرێت، سندوقەكە سكانەرێكی زیرەكە و دەنگەكان دەژمێرێت و بۆ كاندیدی خۆی دەنێرێت و كەسیش ناتوانێت یاری پێوە بكرێت، بەڵام بۆ عێراق هەرچ سیستمێك بەكاربهێنیت ئاسان نییە كە ئامار نەبێت زانیاریی دروستی دەوڵەت نەبێت”، عەلی قادر وای وت.\nملیۆنان كارتی دەنگدان لای كۆمسیۆنن و هاوڵاتییان وەریان نەگرتوونەتەوە\nكۆمسیۆنی هەڵبژاردنەكانی عێراق داوای 380 ملیۆن دۆلاری بۆ بەڕێوەبردنی هەڵبژاردنی پێشوەختە كردووە، بەڵام تا ئێستا كەمتر لە 3 ملیۆنی بۆ تەرخان كراوە، وەك پەرلەمانتارێكی عێراق ئاشكرایكردووە.\nلە لێدوانێكیدا بۆ میدیا عێراقییەكان، محەمەد كەریم، ئەندامی لیژنەی جێبەجێكردنی بەرنامە حكومییەكان و پلانی ستراتیژی لە پەرلەمانی عێراق ئاماژەی بەوەكردووە، “لیژنەكەمان لەگەڵ كۆمسیۆنی باڵای سەربەخۆی هەڵبژاردنەكانی عێراق كۆبوونەوەیەكی تێروتەسەلی ئەنجامدا، هەموو ئەو پرسیارانەی لەبارەی هەڵبژاردنەكانەوە هەبوون ئاڕاستەی كۆمسیۆنەكە كران”.\nمحەمەد كەریم ئەوەشی خستوەتەڕوو، “كاری لەپێشینەی كۆمسیۆنی هەڵبژاردنەكان ئەو بەرنامەیە كە كازمی ئاڕاستەی كردوون، ئەویش ئەنجامدانی هەڵبژاردنە پێشوەختەكەیە”.\nسەبارەت بە ئەو بودجەیەی بۆ هەڵبژاردنی پەرلەمانی عێراق تەرخانكراوە، كە بڕیارە لە ناوەڕاستی ساڵی داهاتوو بەڕێوەبچێت، ئەو پەرلەمانتارە ڕایگەیاندووە، “هەڵبژاردن پێویستی بە پارە هەیە، كۆمسیۆن داوای 380 ملیۆن دۆلاری كردووە بۆ بەڕێوەبردنی هەڵبژاردن، بەڵام تا ئێستا نزیكەی 3 ملیۆن دۆلار تەرخان كراوە، لەكاتێكدا زۆر بابەتی هونەری هەن پێویستیان بەپارەیە چونكە هەڵبژاردنەكە بەشێوەیەكی ئەلیكترۆنی بەڕێوەدەچێت”.\nئەندامەكەی لیژنەی جێبەجێكردنی بەرنامە حكومییەكان و پلانی ستراتیژی ئەوەشی ئاشكراكردووە، “4 ملیۆن كارتی بایۆمەتری دەنگدان لای كۆمسیۆنن هێشتا هاوڵاتییان نەچوونە وەری بگرنەوە”.\nماوەیەكی كەم دوای دەستنیشانكردنی وەك سەرۆكوەزیرانی كاربەڕێكەر، مستەفا كازمی كاتی بەڕێوەچوونی هەڵبژاردنی پێشوەختەی پەرلەمانی عێراقی دیاریكرد، كە ڕۆژی 6ی مانگی حوزەیرانی ساڵی داهاتوو دەكات.\nعێراق لە پلەی دووەمی پێوەرە جیهانییەکانی تیرۆردایە\nئەندامێكی ئەنجومەنی نوێنەران ڕایدەگەیەنێت، 333 تۆمەتبار بە گەندەڵی لە دۆسیەی كارەبا لە عێراق ڕەوانەی دادگا كراون كە لەنێوانیاندا…\nكۆمسیۆنی باڵای سەربەخۆی هەڵبژاردنەكان داوا لە كازمی دەكات، هەڵبژاردنی پەرلەمانی عێراق دوا بخات بۆ مانگی تشرینی یەكەمی ئەمساڵ.…


درووست کردنی پاکەتێک بۆ هەموو بەرنامەکانت. (په‌ڕه 1) - کۆمپیوتەر و ئینتەرنێت (گشتیی) - مەکۆکانی وێبچن\nدرووست کردنی پاکەتێک بۆ هەموو بەرنامەکانت. (په‌ڕه‌ی 1 له 2)\nمەکۆکانی وێبچن » کۆمپیوتەر و ئینتەرنێت (گشتیی) » درووست کردنی پاکەتێک بۆ هەموو بەرنامەکانت.\nپه‌یام [ 1 بۆ 20 له 34 ]\n1 بابه‌ته‌كانی تەمەن 2013-07-07 03:05:22 (دەستکاری کراوە: تەمەن 2013-07-07 03:07:24)\nبابه‌ت: درووست کردنی پاکەتێک بۆ هەموو بەرنامەکانت.\nسەرەتا ئەم بابەتە بۆیە بڵاو دەکەمەوە چوونکە سوودێکی زۆری هەبوو بۆم بەهەمان شێوە زۆرانی تر پێویستیان پێی دەبێت\n...گەر دەتەوێت Setupـێک درووست بکەیت بۆ دانانی کۆمەڵیک بەرنامە لە ناوی دا,کە هەر کاتێک ئەو Setupـت دامەزراند هەموو ئەو بەرنامانەی لە ناوییەتی لەگەڵی دابمەزرێت بە شێوەی خۆکارانە\nکە مەبەستمە ئەویش درووست کردنی پاکەتێکی بەرنامەکانت کە پێویستتە بۆ ئەوەی هەر کاتێک کە ویندۆزت دووبارە دامەزراندەوە یان فۆرمات\nئەوا بە ئاسانی تەنها بە کردنەوەی یەک Setup ئەوەی بتەوێت بۆت دابمەزرێت وەک بەرنامە گرنگەکان و یان پێناسەکانی کۆمپیوتەرکەت یان هەر بەرنامەیێک کە بتەوێت, وە هەروەها بەشێوەی هەڵبژاردنیش selections کە کامەت بوێت لە دامەزراندنەکە.\nگەر دەتەوێت شتێکی وا درووست بکەیت ئەوا بەدوای ئەم بابەتە کەوە\nئەو بەرنامانەی کە کاریان لەسەر دەکەم لەم بابتە بریتین لە\nسەرەتا بۆ ئاسانکاری فۆڵدەرێک درووست بکە و هەموو ئەو بەرنامانەی کەدەتەوێت بخەرە ناوی کە دەتەوێت.\n-بەرنامەی Advanced Installer بەرنامەیێکی بەهێزە بۆ درووست کردنی setup کارەکەمان لەسەر ئەم بەرنامەیەیە.\nAdvanced Installer بە چوار جۆر بەرنامەکانت بۆ دەکات بە Installer یان بە چوار جۆر دەتوانی بەرنامە درووست بکەیت\n•Pre-install ئەم بەشە هەڵبژاردنت دەداتێ بۆ بەرنامەکانت کە سلێکتیان بکەیت select بکەیت پێش ئەوەی دایان مەزرێنی.\n•Feature-based ئەم بەشە هەموو بەرنامەکانت ڕاستەوخۆ دادەمەزرێنێت لەگەڵ کردنەوەی بەرنامە سەرەکیەکەی درووستت کردووە.\n•Chained ئەم بەشە هەموو بەرنامەکانت دادەمەزرێنێت پێش تەواو بوونی بەرنامە سەرەکیەکەت.\n•Post-install ئەم بەشە هەموو بەرنامەکانت دادەمەزرێنێت لە کاتێک کە بەرنامە سەرەکیەکەت دامەزرا.\nلەم بابەتە من Pre-install هەڵدەبژێرم چوونکە باشترە\nئیستا بەرنامەی Advanced Installer بکەرەوە\nدوو کرتە لەسەر Professional بکە\nلە بەشی Product details دەتوانی ناو وەشانێک دابنێیت, گرنگ نیە\nئێستا هەموو بەشەکانی تر دەتوانی واز لێ بێنی و بڕۆیە سەر بەشی prerequisites\nڕایت کلیک لەسەر بەشی Pre-install بکە و New package prerequisites هەڵبژێرە, ئینجا بەرنامەیێک هەڵبژێرە کە دەتەوێت دایبنێیت\nکە بەرنامەیێکت هەڵبژارد ئەوا ئیدی ئەو بەرنامەیە لەگەڵی دادەنرێت و کاتێک کە درووستت کرد لەگەڵی دادەمەزرێت, بەڵام بەشێوەی خۆکارانە نا,\nواتە لەکاتی دامەزراندنی ئەو بەرنامەیەی کە درووستی دەکەی ئەو بەرنامانەی کە داتنابوو لە بەشی Pre-install لەگەڵی دەبێتەوە و تۆ دەبێت next , next دابگری بۆ دابەزاندنی هەر یەکەیان\nگەر ناتەوێت ئەمە ڕووبدات ئەوا دەێت تۆ بەرنامەکە بکەیت بە silent install واتە هەر کە کردتەوە خۆکارانە دابمەزرێت, واتە تەنها بە دوو کرتە لەسەری خۆکارارانە install ببێت\nلێرەدا بە دوو ڕێگا دەتوانیت بەرنامەکە بکەیت بە silent install\nیەکەم:- دەتوانین بەرنامەکە بکەین بە silent install بە بەرنامەی SFXMaker و پاشان ئەو بەرنامەیە لەبەشی Pre-install دابنێین.\nدووەم:- دەتوانین تەنها کۆدی Install command lineـی بەرنامەکە وەرگرین لە ڕێگەی بەرنامەی SFXMaker وە پاشان تەنها کۆدەکە دابنێین بۆ ئەو بەرنامەیەی کە داتناوە لە بەشی Pre-install, لە Advanced Installer\nگەر یەکێک لەمانەی سەرەوە کاری نەکرد بۆ بەرنامەکە, واتە گەر SFXMaker بەرنامەکەی بۆت نەکرد بە silent install وە کۆدی Install commandـێ بۆت نەدۆزیەوە, ئەوەش لەکاتێک ڕوودەدات کە بەرنامەکە لە ئەرشیڤ دانرابێت واتە لەکاتی کردنەوەی بەرنامە لە ئەریشڤ خۆی دەردێنی ئینجا Install دەبێت وەک فایەرفۆکس یان زۆربەرنامەی تر, یان بەرنامەکە MSIـیە\nجا لە کاتی وا دەتوانی بەرنامەی EMCO بەکاربێنیت بۆ ڕیکۆرد کردنی بەرنامەکە لە کاتی دامەزراندنی وە Repackage کردنی بۆ silent install\nچۆنیەتی بەکارهێنانی بەرنامەکان لەگەڵ درێژەی بابەتەکە ڕوون دەکەمەوە بەردەوامبە لەگەڵی.\nبۆ کردنی بەرنامەکە بۆ silent install وە دانانیان لە pre-install دەتوانین دوو ڕیگا بگرینە بەر, من هۆردووک شیدەکەمەوە کامەت پێ ئاسان بوو بەکاری بێنە...\nیەکەم:- کردنی بەرنامەکان بۆ silent install بە بەرنامەی SFXmaker\nئێستا گەر دەتەوێت بەرنامەیەک بکەیت بە silent install وە پاشان بەکاری بێنی لە Advanced Installer ئەوا بە ئاسانی بەرنامەی SFXMaker بکەرەوە\n(1) بەرنامەیەک هەڵبژێرە لە بەشی Installer path\n(2) کرتەی خانەکە بکە لەبەشی Silent switches کە لە ناو چەماوەدامناوە بۆ دۆزینەوەی Install command line\n(3) شوێنێک دەستنیشان بکە بۆ سەیڤ کردنی.\nئینجا کرتەی Create بکە بۆ کردنی بەرنامەکە بە silent install\nکاتێک کە بەرنامەکە بوو بە silent install ئەوا ئیستا دەتوانی لەبەشی Pre-install دابنێیت, وە هەموو ئەو بەرنامانەی ترت بەهەمان شێوە بیکە بە سایلێنت ئینستۆل وە لەبەشی Pre-install دایان بنێ.\nدووەم:- وەرگرتنی Install command line بە بەرنامەی SFXMaker\nکۆدی Install command line ـی ئەو بەرنامەیە وەرگرە لە SFXMaker لەبەشی Silent switches\nکۆدەکە کۆپی بکە.\nپاشان لە بەرنامەی Advanced installer لە بەشی Pre-install ڕایت کلیک بکە و کرتەی New package prerequisites بکە پاشان ئەو بەرنامەیە هەڵبژێرە کە کۆدەکەیت دۆزیەوە\nکاتێک کە بەرنامەکەت دانا ئینجا بڕۆ بۆ بەشی Setup Files لە خوارەوە لە بەشی :Full UI کۆدەکەی دابنێ\nبەم شێوەیە بەرنامەکە ئینستۆل دەبێت بە خۆکارانە لە کانی دامەزراندنی.\nئێستا کاتێک تەواو بوویت لە دانانی بەرنامەکان وە کردنیان بە شێوەی خۆکارانە دەتوانی واز لە هەموو بەشەکانی تر بێنی و بیکەیت بە Setupـێک.\nکرتەی بەشی Product details بکە پاشان کرتەی Build بکە و شوێنێک هەڵژێرە بۆ سەیڤکردنی\nئەمەش دوا ئەنجام دەبێت کاتێک کە هەموو بەرنامەکانت دانا\n... EMCO MSI Package Builder\nEMCO بەرنامەیێکە تۆ دەتوانی لە کاتێکی دیاری کراودا سیستەمی کۆمپیوتەرکەت ڕیکۆرد بکەیت کە هەرشتێک لەماوەی ڕیکۆردەکە ڕووبدات پیشانی دەدات وە سەیڤی دەکات, بۆ نموونە تۆ دەتوانی بەرنامەیێک ڕیکۆرد بکەیت لە کاتی Install کردنی دا کاتێک کە بەرنامەکەت دامەزراند وە ڕیکۆردەکەت ڕاگرت ئەوا پێت نیشان دەدات ئەم بەرنامەیە کەوتووەتە کوێی کۆمپیوتەرەکەت وە هەرچیەک ڕووی دابێت پاشی دامەزراندنی, لە هەمان کاتتدا تۆ دەتوانی ئەو ڕوودانانە بیکەیتەوە بە setupــێکی تر واتە هەمان بەرنامە درووستبکەیتەوە بە کورتی\nبۆیە ئەم بەرنامەیە شیدەکەمەوە چوونکە دوو سوودی گرنگی هەیە لەم بابتە وە پێویستت پێی دەبێت\nیەکەم:- هەروەکو پێشتر باسم کرد کە هەندێ بەرنامە Install command lineـی نادۆزرێتەوە وە نابێت بە silent install چوونکە لە نێو ئەرشیڤ دانە یاوەخوود لەوانەیە لە نێو packageـی MSI دابن نەک exe-executable ,هەرچەندە دەتوانین لە نێو ئەرشیڤەکە دەری بهێنین بە زۆرێک لە بەرنامەکان بۆ نموونە upx یان زۆرێک لە بەرنامەکانی Unziper بەڵام شەرت نیە کە ئەم بەرنامەیە لە نێو ئەرشیڤ دانرابێت بۆ کەمکردنەوەی قورسایەکەی,\nبە هەرحاڵ دەتوانین EMCO بەکار بهێنین بۆ Repackage کردنی هـــــــــــەر بەرامەیێک کە بتەوێت وە بیکەیت بە دامەزراندنێکی خۆکارانە silent install\nدووەم:- سوودێکی باش لە EMCO دەبینی بۆ ئەکتیڤکردنی هەربەرنامەیێک یاوەخوود هەر دەست کاریێکی بکەیت پێش ئەوەی بیکەیتەوە Setup\nسەرەتا هـــــــــــــــــــــــــــــــــــــــــــــــــــــــــەموو بەرنامەیێکت دابخە واباشترە لە Task manager لە بەشی Applications ئەوەی هەبوو دایبخەیت چوونکە ئەوەی کرابێتەوە ڕیکۆرد دەکات, فۆڵدەر ئاساییە گەر کرابێتەوە بە explorer.exe ڕیکۆرد دەبێت کاریگەری نابێت.\nبەرنامەی EMCO MSI Package Builder بکەرەوە\nکرتەی Start monitor بکە\nپاشان Finish داگرە\nئینجا ئەو بەرنامەیە بکەرەوە کەدەتەوێـت ڕیکۆردی بکات و Installـی بکە بەو شێوەیە و لەو شوێنەی کە دەتەوێت + ئەکتیڤی بکە گەر پێویستی بە ئەکتیڤ هەیە + هەر دەست کاریێکی بکە گەر دەتەوێت بۆ نموونە گەر دەتەوێت پاشی Install ئایکۆنەکەی لەسەر دیسک تۆپ پیشان نەدات ئەوا تەنها ئایکۆنەکەی ڕەش کەرەوە لەسەر دیسکتۆپ یاوەخوود گەر دەتەوێت خۆکارانە ئەپدەیت نەبێت ئەوا ئەپدەیتی بەرنامەکە ڕابگرە بەهەرحاڵ هەر شتێک کە بتەوێت بیکەیت\nپاشی ئەوەی کە تەواو بوویت\nئینجا بڕۆوە سەر EMCO ئەو جارە کرتەی Stop monitor بکە\nئێستا New Projectــتێک درووست دەبێت و هەموو ئەوانەی تیادایە کە لە ماوەی ڕیکۆردەکە ڕوویان دا.\nدەتوانی ئەوەی نەتەوێت ڕەشی کەیتەوە یان دەستکاری بکەیت گەر هەموو شتێک تەواوە ئەوا کرتەی\nPrepare Installation بکە\nئینجا کرتەی Remove missing file links بکە\nئینجا کرتەی Create MSI package بکە\n1:- شوێنی هەڵگرتنی بەرنامەکە.\n2:- ناوی بەرنامەکە.\n3:- درووست کەری بەرنامەکە.\n4:- دانانی ئایکۆنێک بۆ بەرنامەکە.\n5:- واباشترە کە Monitored Applications only. if any هەڵبژێری بەم شێوەیە تەنها ئایکۆنی ئەو بەرنامەیەی کە درووستت کردەوە دەکەوێتە Programs and Features لە ویندۆز ٧ یان Add/Remove programs لە xp لە کۆنترۆل پانێلی کۆمپیوتەرەکەت.\n6:- دەتوانی سەح لەم خانەیە بدەیت گەر دەتەوێت کۆمپیوتەرەکەت ڕیستارت بێتەوە پاشی دامەزراندنی بەرنامەکە.\nئینجا کرتەی Finish بکە بۆ تەواو کردنی ئەوەی درووست کرد\nکە درووست دەبێت وەک silent install تەنها بە کردنەوەی خۆکارانە دادەمەزرێت.\nکاتێک درووستت کرد واباشترە تاقی بکەیتەوە نەوەک هەڵەیێکی هەبێت\nلە کۆمپیوتەرێکی تر بەرنامەکە Install بکە, یان سەرەتا بەرنامەکە لە کۆمپیوتەرت ڕەش کەرەوە *ئەوەی کە ئینستۆل بووە پێشتر* ئینجا ئەوەی کە بە ئاخیر درووست کرد ئینستۆلی بکە.\nگەر هەموو شتێک تەواوە ئەوا ئێستا دەتوانی بچی بەهەمان شێوە لەگەڵ ئەوانەی تر دایبنێیت لە بەرنامەی Advanced Installer لە بەشی Pre-install\nبۆ هەر پرسیارێک ئامادەم\nسوودی هبێت انشاءاللة\nCOOLER MASTER HAF XM\_\_\_Corsair TX Series 750 Watt\_\_\_SABERTOOTH Z77\_\_Core i5-3570K\_\_\_Kraken X41 liquid cooling\_\_\_Corsair XMS3 8 GB\_\_\_ SSD OCZ Vertex 4 Series 128GB\_\_\_EVGA GeForce GTX 970\n2 وه‌ڵامه‌كانی ئاسۆ نادری 2013-07-07 05:19:54\nوه‌ڵام: درووست کردنی پاکەتێک بۆ هەموو بەرنامەکانت.\nئه‌ندامی به‌ڕێز، سووپاس بۆ بڵاوكردنه‌وه‌ی ئه‌و بابه‌ته به‌سووده، بابه‌ته‌كه له لیسته‌ی هه‌ڵواسراوه‌كان داده‌نرێت و هیوادارین بابه‌تی زۆرتری هاوشێوه له داهاتوودا ببینین.\n3 وه‌ڵامه‌كانی شالاو كؤيي 2013-07-07 08:37:10\nئه‌وه‌یه بابه‌ت ده‌ستخۆش براكه‌م به‌راستی بابه‌تێكی جوانه و ماندوو بوونی پێوه‌دیاره\nبه‌هیوای كاری زیاتر كاكه ته‌مه‌نی گوڵ\nڕووحت مامۆستا ئاسۆ نادری.\nوێبچن قوتابخانه‌یه‌كی گه‌وره‌ی هه‌موومان.\nشالاو كؤيي's ماڵپه‌ڕ\n4 وه‌ڵامه‌كانی aagren 2013-07-07 11:34:07\nده‌ستت خۆش بێت كاكه ته‌مه‌ن گیان هه‌ر ته‌مه‌ن درێژ بیت\n5 وه‌ڵامه‌كانی briar 2013-07-07 12:50:53\nدەستخۆش بۆ ئەم بابەتە بەسودە.\nئەو بەرنامانەی سێت ئەپیان بۆ دروست دەکەیت دەبێت ئنستۆڵ کرابێت لە کۆمپیوتەرەکەتدا\nیان نا ؟\n6 وه‌ڵامه‌كانی sinjary 2013-07-07 16:11:16\nدەستت خۆش بێت کاکە تەمەن زۆر بەسوودە\n7 وه‌ڵامه‌كانی تەمەن 2013-07-08 07:22:17\nسووپاس بۆ ئێوەی بەڕیزیش وە سووپاس بۆ هەڵواسینی^\nکاک briar گرنگ ئەوەیە بەرنامەیێک هەڵبژێری کە هێشتا ئینستۆل نەکرابێت واتە بە پاشگری exe. بێت\n8 وه‌ڵامه‌كانی hewa100 2013-07-21 13:30:57 (دەستکاری کراوە: hewa100 2013-07-21 13:33:30)\nزۆر ده‌ستت خۆش خۆش بیت به‌راستی ئیشیكی زۆر باشت كردووه له‌شت ساخ بیت سه‌ركه‌وتووبیت\nبه‌نوسین رونكردنه‌وه‌ش باشه به‌س خۆزكه له‌هه‌رچی سایتكی كوردی بابه‌ت دابنرایه زیاتر به سه‌وت و صوره رون بكرایه ته‌وه ...................دوباره ده‌ست خۆش\n9 وه‌ڵامه‌كانی ITkurd 2013-07-21 19:32:40\nدەستەکانت خۆش بەسودە\n10 وه‌ڵامه‌كانی Slimany 2013-07-23 18:01:35\nدەستت خۆش بێت کاکە\n11 وه‌ڵامه‌كانی تەمەن 2013-07-23 18:18:32\n12 وه‌ڵامه‌كانی bafr.87 2013-08-17 13:34:37 (دەستکاری کراوە: bafr.87 2013-08-17 13:39:37)\nبرام دەستت خۆشبێت\nبەڵام من هەرسێ ئەو بەرنامانەم دەوێت\n•EMCO MSI Package Builder\nهەروەها ئەگەر بکرێت نمونەى پاکەتەکە\n13 وه‌ڵامه‌كانی ayman_kurd 2013-08-17 15:52:55\nبابەتێکی بە سوودە\nهۆست و دۆمەین لە باشترین راژەی کوردی www.hostchin.org\n<?php $var="Ayman"; echo preg_match("/Ayman/",$var) ? "He is Okay " : "He is not Ayman";?>\n14 وه‌ڵامه‌كانی تەمەن 2013-08-17 19:50:55 (دەستکاری کراوە: تەمەن 2013-08-17 19:51:24)\nڕێزت هەیە ئەیمەن\nبەڕێز bafr.87 ئەمە ماڵپەڕی سەرەکی SFXMaker بەرنامەکە خۆڕایە\nبۆ ئەوانی تر ناتوانم لینک دابنێم بەڵام لە گووگڵ لە نێو تۆرێنتەکان بگەڕێ هەنە بە کڕاک\n15 وه‌ڵامه‌كانی Govar Jabar 2013-08-31 16:56:10\nدەستت خۆشبێت زۆر بەسوودە\n16 وه‌ڵامه‌كانی kurdo.DS 2013-08-31 20:26:11\nئەو دەستانەت خۆش بێت بابەتێکى زۆر نایابە\n17 وه‌ڵامه‌كانی moeinmyusuf 2013-10-15 16:47:38\nحەلى نییە ئەم بابەتە ، دەستخۆش !\n18 وه‌ڵامه‌كانی تەمەن 2013-10-15 17:23:37\nچیە حەلی نیە برام؟\n19 وه‌ڵامه‌كانی garmyani 2013-10-15 20:23:36\naw barnamanay ka sryal w krakyan la gala kesha drwst nabet noyan\n20 وه‌ڵامه‌كانی تەمەن 2013-10-15 20:57:28\nنەخێر. ئەکتیڤی بکە و بیکە بە سایلنت, باسیم کردووە


هەرێم.. چەند پێشنیارێك بۆ پڕۆسەی خوێندنی ئەمساڵ دەخرێتەڕوو – تۆڕی میدیایی خەڵک\n2020/04/10 - 11:47 PM\nشەمۆڵ ئاشتی سابیر ئەندام لیژنەی پەروەردە و خوێندنی باڵا لە پەرلەمانی كوردستان لە ڕاگەیەنراوێكدا ڕایدەگەیەنێت:”لە ڕێكەوتی ٢٠٢٠/٤/١٠ لە ڕێگەی ڤیدیۆ كۆنفڕانسەوە كۆبوونەوی لیژنەی پەروردە و خوێندنی باڵا لە پەرلەمانی كوردستان لەگەل ئەندامانی ئەنجومەنی وەزارەتی پەروەردە بە ئامادەبوونی وەزیری پەروەردە ئەنجام درا و جەختمان لەوە كردەوە ئەگەر تا 2/5/2020 نەتوانرا دەرگای خوێندگاكان بكرێتەوە ئەوا خوێندنی ئەمساڵی خوێندكاران ئەژمار دەكرێت”.\nئەو ئەندامەی لیژنەی پەروەردە و خوێندنی باڵا لە پەرلەمانی كوردستان ئەوەشیخستەڕوو:”ئەگەر لەبەر بارودۆخی كۆرۆنا نەتوانرا درێژەبەخوێندن بدرێت ئەوا، بۆ پۆلەكانی ١ بنەڕەتی تاكو ١١ی ئامادەیی تەنها لەو بابەتانە تاقیكردنەوە دەكرێت كە تاكو ٢٠٢٠/٢/٢٥ خوێندراوە و بۆ پۆلی ١٢ بەهەمان شێوە تەنها لەو بابەتانە تاقیكردنەوە ئەنجام دەدرێت كە تاكو ٢٠٢٠/٢/٢٥ خوێندراوە”.\nشەمۆڵ ئاستی سابیر ڕوونیشكردەوە:”ئەگەر ئەم بارودۆخە تێپەڕی دەرگای قوتابخانە و خوێندنگاكان بكرێتەوە درێژە بەخوێندن بدرێت، ئەوا چەند وانە بخوێندرێت ئەوەندە تاقیكردنەوەی لێ ئەنجامدەدرێت”.\nلە ڕێكەوتی ٢٠٢٠/٤/١٠ لە ڕێگەی ڤیدیۆ كۆنفڕانسەوە كۆبوونەوی لیژنەی پەروردە و خوێندنی باڵا لە پەرلەمانی كوردستان لەگەل ئەندامانی ئەنجومەنی وەزارەتی پەروەردە بە ئامادەبوونی بەرێز وەزیری پەروەردە ئەنجام درا.\nئەوەی كە پێویست بوو تەئكیدمان لێكردەوە ئەگەر تاكو ٢٠٢٠/٥/٢ نەتوانرا دەرگای خوێندگاكان بكرێتەوە ئەوا:\n– خوێندنی ئەمساڵی خوێندكاران ئەژمار دەكرێت.\n*ئەگەر لەبەر بارودۆخی كۆرۆنا نەتوانرا درێژەبەخوێندن بدرێت ئەوا:\n– بۆ پۆلەكانی ١ بنەڕەتی تاكو ١١ی ئامادەیی تەنها لەو بابەتانە تاقیكردنەوە دەكرێت كە تاكو ٢٠٢٠/٢/٢٥ خوێندراوە.\n– بۆ پۆلی ١٢ بەهەمان شێوە تەنها لەو بابەتانە تاقیكردنەوە ئەنجام دەدرێت كە تاكو ٢٠٢٠/٢/٢٥ خوێندراوە.\n* ئەگەر ئەم بارودۆخە تێپەڕی دەرگای قوتابخانە و خوێندنگاكان بكرێتەوە درێژە بەخوێندن بدرێت، ئەوا چەند وانە بخوێندرێت ئەوەندە تاقیكردنەوەی لێ ئەنجامدەدرێت.\nپڕۆسەی خوێندنپەرلەمانی كوردستانتاقیكردنەوەكانشەمۆڵ ئاستی سابیرڤایرۆسی كۆرۆناوەزیری پەروەردە\nقوباد تاڵەبانی: پەلە بكرێت لە پێكهێنانی حكومەت لە عیراق بۆ ئەوەی هەرێم و بەغدا بتوانن پەیوەندییەكانیان ڕێك بخەنەوە\nد.سەباح هەورامی: لە سلێمانی كەسێكی تر كە هەڵگری ڤایرۆسی كۆرۆنابوو گیانی لەدەستدا


👁 ئەم بابەتە 8,006 جار بینراوە\n📅 10-09-2016 رێکەوت و رووداو (کڕۆنۆلۆژیا)\n📅 کاتی تۆمارکردن Sep 10 2016 10:16AM\n- شەوی رابردوو چەتەکانی داعش هێرشیان کردە سەر چەند [ زۆرتر... 👁] ✖ ✖ ✖ 0 3 ✔ 80% ✍ هـ.ب. 10-9-2016 10:16:15\n📅 کاتی تۆمارکردن Sep 14 2016 11:35PM\nالاسم الحركي: دلشير قامشلو الاسم الحقيقي: علاء عب [ زۆرتر... 👁] ✖ ✖ 0 2 ✔ 80% ✍ س.ئـ. 14-9-2016 23:35:32


چاو ڕەشتن لە کاتی بەڕۆژوو بوون: ماڵپەڕی وەڵامەکان\nڕۆژووئەو شتانەى حەڵاڵە بۆ ڕۆژووانچاو ڕەشتن لە کاتی بەڕۆژوو بوون\nچاو ڕەشتن لە کاتی بەڕۆژوو بوون\nحوكمى چاوڕەشتن چییە بۆ رۆژوەوان؟\nهیچی تێدا نییە، تەنانەت ئەگەر قەترەیش بكاتە چاوى یان گوێى و ئەگەریش تامى قەترەكە هاتەناو گەرویەوە رۆژوەكەى ناشكێنێت، چونكە ئەوە خواردن و خواردنەوە نییە، و بەماناى خواردن و خواردنەوەیش نایەت بەڵكو لەبرى رێگرى كردن لە خواردن و خواردنەوە هاتووە و ئەمەش هەڵبژاردەى شێخى ئیسلام ابن تیمیەیە –رحمەالله- و ئەوەش تەواوە، بەڵام ئەگەر قەترەى كردە ناو لووتى و چووە ناو هەناویەوە بە ئەنقەست ئەوا رۆژوەكەى دەشكێت لەبەر فەرموودەى: (( بالغ في الاستنشاق إلا أن تكون صائماً))(1)، واتە: لەكاتى دەستنوێژدا بەجوانى ئاو ڕا بدە بەناو لووتدا مەگەر بەرۆژو بوویت.\n(1) أخرجه أبو داود: كتاب الاستنثار (142). والترمذي: كتاب الطهارة/ باب ما جاء في تخليل الأصابع (38). والنسائي: كتاب الطهارة/ باب المبالغة في الاستنشاق (87). وابن ماجة: كتاب الطهارة وسننها / باب تخليل الأصابع (448).\nئەو شتانەی دروستە و حەڵاڵە بۆ كەسی بەڕۆژوو ئەنجامیان بدات کامانەن؟ ئەگەر کەسێک لە ڕەمەزاندا بیرى چوو شتێکى خوارد ئایا ڕۆژووەكەی بەتاڵ دەبێتەوە ؟ سەرجێی کردن لەگەڵ خێزان لە شەوانى ڕەمەزان و غوسل دەرکردن لە دواى بانگی بەیانى حوکمی خواردن و خواردنەوەی ڕۆژوەوان لەکاتی لە بیرچوونەوە ئایا دروستە خەنە بدەیت لە پرچ لەكاتی بەرۆژوبووندا؟\nسەردان: ٦٠٠ بەش: ئەو شتانەى حەڵاڵە بۆ ڕۆژووان\nپرسیاری دواترحوکمی نەگرتنەوەی ڕۆژووی مانگی ڕەمەزان تاوەکو ڕەمەزانی داهاتووی بەسەردا دێپرسیاری پێشترحوکمی سیواک کردن بۆ ڕۆژوەوان


بۆچی یاریزانان زیاتر له‌گه‌ڵ هه‌ڵبژارده‌كانیان تووشی پێكان ده‌بن؟\nBy کامه‌ران پاڵانی on 2017/11/09 هه‌واڵه‌كان\nنووسینی: بلال ربع وه‌رگێڕانی: كامه‌ران پاڵانی\nوه‌ك ئاشكرایه ئه‌مڕۆ پێنج شه‌ممه یاریه‌كانی هه‌فته‌ی فیفا ده‌ست پێ ده‌كات، هه‌ر له پاڵاوتنی هه‌ڵبژارده‌كان بۆ مۆندیالی 2018 ڕوسیاوه تاكو یاریه دۆستانه‌كان، به‌هۆی تێكه‌ڵبوونی لایه‌نی ئابوری به تۆپی پێ و به‌رزبوونه‌وه‌ی خه‌یاڵی نرخی یاریزانان، كاڵبوونه‌وه‌ی ئینتیمای نیشتیمانی له لایه‌ن یاریزانان و گرنگیدان به یانه‌كان دروست بووه، زۆر یانه هه‌وڵده‌ده‌ن به بیانووی جۆراوجۆر ئه‌ستیره‌كانیان له یاری هه‌ڵبژارده‌كانیان دووربخه‌نه‌وه، چونكه زۆربه‌ی پێكانه سه‌خته‌كانی یاریزانان له‌گه‌ڵ هه‌ڵبژارده‌كانیان ده‌بێت تاكو یانه‌كانیان، به‌مه‌ش پرسیارێك له لای زۆربه‌ی هه‌وادارانی تۆپی پێ دروست ده‌بێت و ده‌پرسن: بۆچی یاریزانان زیاتر له‌گه‌ڵ هه‌ڵبژارده‌كانیان تووشی پێكان ده‌بن؟\nلێره‌دا به كورتی هۆكاره‌كانی ڕوون ده‌كه‌ینه‌وه:-\n1- فشاری یاریه‌كان: به یه‌كێك له هۆكاره‌كانی پێكانی یاریزانان هه‌ژمار ده‌كرێت، به‌هۆی ده‌ستپێكردنی ململانێی خوله ناوخۆیه‌كان و زۆری یاریه‌كان، یاری یانه‌كان ده‌وه‌ستێت له‌پێناو ئه‌نجامدانی یاری هه‌ڵبژارده‌كان، هه‌ربۆیه یاریزان ناچار ده‌بێت له ماوه‌ی هه‌فته‌یه‌كدا (3) یاری ئه‌نجام بدات، ئه‌مه‌ش كارێكی حراپه به لای یاریزانه‌كه‌وه، چونكه مانای وایه یاریزان زیاد له (270) حوله‌ك یاری ده‌كات، كه مانای زیاتر ماندوبونی جه‌سته‌یی ده‌گه‌یه‌نێت، پێده‌چێت به‌شێوه‌یه‌كی نه‌رێنی كار بكاته سه‌ر ماسولكه‌كان! هه‌ربۆیه له‌م باره‌دا ماسولكه‌كان زیاتر پێویستیان به پشوو هه‌یه نه‌ك مه‌شق و ڕاهێنان.\n2- ده‌سته‌ی پزیشكی هه‌ڵبژارده: ئه‌مه‌ش به هۆكارێكی تری پێكانی یاریزانان داده‌نرێت، زۆر گرنگه هه‌ماهه‌نگی ته‌واو له نێوان ده‌سته‌ی پزیشكی هه‌ڵبژارده و یانه‌دا هه‌بێت، ده‌سته‌ی پزیشكی یانه چه‌ندین راپۆرتی تایبه‌تی یاریزان ده‌نێرن بۆ ده‌سته‌ی پزیشكی هه‌ڵبژارده، كه تێیدا چۆنێتی پاراستنی یاریزان له كاتی زیاد بوونی فشاره‌كان له‌سه‌ری ڕوون ده‌كه‌نه‌وه، به‌ڵام به‌داخه‌وه زۆربه‌ی هه‌ڵبژارده‌كان ئه‌و كارانه پشت گوێ ده‌خه‌ن، ته‌نها بیر له سه‌ركه‌وتنی هه‌ڵبژارده‌كه‌یان ده‌كه‌نه‌وه! ته‌نها یاریزانه‌كه ده‌بێته قوربانی و هه‌موانیش له‌و نێوه‌نده‌دا زه‌ره‌رمه‌ند ده‌بن.\n3- هه‌ڵكه‌وته‌ی جوگرافی و خراپی چیمه‌نی یاریگا: هه‌ندێك له‌و وڵاتانه‌ی كه یاریه‌كانی تێدا به‌ڕێوه ده‌چێت، ژێرخانی وه‌رزشی گونجاویان نی یه، له‌و نێوه‌نده‌شدا یاریگاكان. ئه‌مه‌یش به‌هۆی جیاوازی كه‌ش و هه‌وایه یان پاره، بۆ نمونه: یاریگای (ڤیكتۆر ئاگۆستین ئوگارت)ی وڵاتی پۆلیڤیا (3960)كم له ئاستی ڕووی ده‌ریاوه به‌رزه، هه‌ربۆیه ئه‌و هه‌ڵبژاردانه‌ی له‌م یاریگایه‌دا ڕووبه‌ڕووی هه‌ڵبژارده‌ی پۆلیڤیا ده‌بنه‌وه به ئه‌سته‌میش یه‌كسان بوون به‌ده‌ست ده‌هێنن.\nهه‌ندێك وڵات به‌هۆی خه‌رجنه‌كردنی پاره‌ی پێویست له چیمه‌نی یاریگاكه یاخود ده‌ستكاری كردنی چیمه‌نه‌كه، ئه‌وا تیپی دژبه‌ر ناچار ده‌كات به‌و شێوازه‌ی خۆی یاری نه‌كات، به‌مه‌یش ناچارده‌بێت پشت به پلانی تر ببه‌ستێت.\n4- ته‌كتیكی ڕاهێنه‌ر: یه‌كێكی تره له هۆكاره‌كانی پێكانی یاریزانان، زۆرجار ڕاهێنه‌ری یانه به پلان و فه‌لسه‌فه‌یه‌ك یاری ده‌كات، ڕاهێنه‌ری هه‌ڵبژارده به پلان و فه‌لسه‌فه‌یه‌كی تر، ئه‌م گۆڕینی شێوازی یاری كردنه، كاریگه‌ری نه‌رێنی ده‌كاته سه‌ر یاریزان به‌تایبه‌تی لایه‌نی جه‌سته‌یی، له‌به‌رئه‌وه‌ی له‌گه‌ڵ یانه‌كه‌ی كۆمه‌ڵێك مه‌شق و ڕاهێنانی تایبه‌ت ده‌كات كه‌چی له‌گه‌ڵ هه‌ڵبژارده‌كه‌ی به شێوازێكی تر مه‌شق و ڕاهێنان ده‌كات. له‌گه‌ڵ یانه‌كه‌ی به پلانی هێرش بردن یاری ده‌كات، كه‌چی له‌گه‌ڵ هه‌ڵبژارده‌كه‌ی به پلانی به‌رگری، یان به پێچه‌وانه‌وه.\nهه‌ربۆیه جێی خۆیه‌تی كه هه‌وادارانی تۆپی پێ، ناوی (هه‌فته‌ی فیفا) بگۆڕن بۆ (ڤایرۆسی فیفا).


چۆن بەکتریا بەرگری دژی دژەبەکتریاکان پەیدادەکات؟ • كۆمەڵەی قوتابیانی دەرمانسازی کوردستان - KPSA\nچۆن بەکتریا بەرگری دژی دژەبەکتریاکان پەیدادەکات؟\nیەكێك لەگەورەترین دۆزینەوەكانی سەدەی بیستەم دەرمانی دژە بەكتریایە كەساڵانە ژیانی ملیۆنان مرۆڤ لەمردن ڕزگار دەكات. بەڵام خراپ بەكارهێنانیان خەریكە دەبێتە هەڕەشە لەسەر دانیشتوانی جیهان بەوەی كەهەندێ نەخۆشی كوشندەی بەكترییای ناتوانرێ چارەسەر بكرێت بەبەكارهێنانی دژە بەكتریا چونكە بەكتریاكە بەرگری پەیداكردووە دژی دەرمانەكە. داتاكان ئەوەمان پێدەڵێن كەساڵانە نزیكەی (700.000) مرۆڤ دەمرێت بەهۆی ئەم بەكتریایانەوە. پێشبینی دەكرێت كەلە داهاتوویەكی نزیكدا و لە ساڵی (2050) دە ملیۆن كەس بمرێت بەهۆی بەكتریاوە كە بەرگری پەیداكردووە.\nبەپێی لێكۆڵینەوەكان دەركەوتووە كە %30 ئەوانەی دەرمانی دژە بەكتریا دەخۆن پێویستیان نیە! وە ئەوانەشی پێویستیانە و بەكاریدێنن، %50 یان بەشێوەیەکی گونجاو و زانستیی بەكاری ناهێنن! ئەمانە پێمان دەڵێن یەكێك لەهۆكارە سەرەكییەكانی دروست بوونی ئەم بەكتریایانە هەڵەی خۆمانە وەكو بەكارهێن.\nزۆر بەكارهێنان و نازانستییانە بەكارهێنانی دژەبەکتریاکان، بووەتە هۆی پەیدابوونی چەندەها میكڕۆبی سەرسەخت كە خۆیان لەگەڵ كاریگەریی دەرمانەكان گونجاندووە و چیتر بەوانە نامرن. لە وڵاتێكی وەك ئەمریكا ساڵانە بەهۆی نەمانی كارایی دژە بەکتریاوە دوو ملیۆن كەس نەخۆش دەكەون و 23 هەزار حاڵەتی كوشندەش ڕوودەدەن.\nبەكارهێنانی دەرمانی دژە بەكتریا بەشێوەیەكی سەربەخۆ و بەبێ ڕاوێژكردنی دكتۆر یان پزیشكی دەرمانساز دەبێتە هۆی زیانگەیاندن بە لەش، مەرج نیە هەموو هەوكردنێك پێویستی بە دەرمان بێت، چونكە كۆئەندامی بەرگری لە زۆر حاڵەتدا خۆی چارەسەری هەوکردنەکە دەكات. بۆیە هەمیشە هەوڵبدە لەکاتی پێویستدا ئەم دەرمانانە بەکاربهێنیت.


شوێنه‌وارێكی مێژووی گرنگ له رۆژهه‌ڵاتی كوردستان ده‌دۆزرێته‌وه PUKmedia یەکێتیی نیشتمانیی کوردستان\nشوێنەوار 07:32 PM - 2021-06-22\nمێژووی ماڵیكردنی بزن بۆ یه‌كه‌مجار بۆ (10,000) ساڵ پێش ئێستا ده‌گه‌ڕێته‌وه.\nله‌ئه‌نجامی كنه‌وپشكنینه شوێنه‌وارییه‌كانی له هه‌ر دوو ناوچه‌ی شوێنه‌واری (گه‌نج داره) و (عه‌بدول حسێن ته‌په یان ته‌په‌ی عه‌بدول حسێن) له‌ڕۆژئاوای ئێران كه مه‌به‌ست ڕۆژهه‌ڵاتی كوردستان ڕایده‌گه‌یه‌نن كه‌مێژووی ماڵیكردنی بزن بۆ یه‌كه‌مجار ده‌گه‌ڕێته‌وه بۆ ده هه‌زار ساڵ پێش ئێستا.\nئه‌مه‌یش ده‌رئه‌نجامی تاقیگه‌ییه له‌سه‌ر پاشماوه‌ی ئێسكه هه‌ڵگیراوه‌كانی ئه‌و دوو شوێنه، كاتێك له‌كنه‌وپشكنیانه‌كانه‌وه دۆزراونه‌ته‌وه، دوای وه‌رگرتنی سه‌مپڵی تاقیگه‌ی و DNAی ئێسكه‌كان به‌و ئه‌نجامه گه‌یشتوون.\nكه پاشماوه‌ی ئێسكه‌كان هی بزنن و مێژووی ماڵیكردنی ئه‌م ئاژه‌ڵه بۆ یه‌كه‌مجار بۆ (8000پ.ز) واته ده هه‌زار ساڵ له‌مه‌وبه‌ر ده‌گه‌ڕێته‌وه له‌ده‌وروبه‌ری چیاكانی زاگرۆس، هه‌رچه‌نده له‌هه‌رێمی كوردستانیش له‌شوێنه‌واری گوندی چه‌رمۆ(7000پ.ز) نزیك چه‌مچه‌ماڵ له‌كنه‌وپشكنیانه‌كان دیسانه‌وه پاشماوه‌ی ئێسكی ئاژه‌ڵی كێوی به‌تایبه‌ت بزن دۆزراوه‌ته‌وه.\nئه‌م لێكۆینه‌وه‌ی ڕۆژهه‌ڵاتی كوردستان له(Newscientist) بڵاوكراوه‌ته‌وه كه كوڵێجی (ترینتی دوبلنی ئیرله‌ندی )و كیڤن دالی كردویانه‌و به‌سایته‌كه‌ی ڕاگه‌یاندووه باست و خواستی كاری هه‌ڵكۆڵینه‌كه‌ی بۆ كردوون.\nدیاره خودی تیمه ئیرله‌ندییه‌كه جارێك ته‌نها ئه‌م بابه‌ته‌یان وورووژاندووه‌و كۆی ڕاپۆرته‌كه‌یان ماویه‌تی له‌سه‌ر هه‌موو كاری كنه‌وپشكنینه‌كان.\nكوردستان، له‌ڕووی ناوچه‌ی شوێنه‌واری وه‌ك ئه‌شكه‌وت و به‌ردی نیگارین و هونه‌ریسه‌ر به‌ردو گردو قه‌ڵاو گۆڕستان...هتد ناوچه شوێنه‌وارییه‌كانه‌وه به‌لانكه‌و دڵی میسپۆتامیا داده‌نرێت، له‌به‌رئه‌وه‌یشه ساڵانه لێكۆڵینه‌وه‌كان له هه‌ر پارچه‌یه‌كی كوردستان ده‌كرێت شتگه‌لی نوێ ده‌دۆزرێته‌وه ده‌نگدانه‌وه‌ی جیهانی ده‌بێت، هاوشێوه‌ی لێكۆڵینه‌وه‌كانی زانكۆی ڕیدینگی به‌ریتانی به‌سه‌رپه‌رشتی پڕۆفیسۆر ڕۆجه‌ر ماتیوس كه‌له‌م ساڵانه‌ی دووای ڕایگه‌یاند كه گردی شوێنه‌واری بێستانسور له گوندی بێسانسور و ناحیه‌ی تانجه‌رۆ كۆنترین گوندی كشتوكاڵیه بۆ (9000پ.ز) ده‌گه‌ڕێته‌وه، ئه‌مه‌یش پێش چه‌رمۆ به(2000)ساڵ.


به پرته‌قاڵ گورچیله‌ت له نه‌خۆشی بپارێزه\n2018-03-18 [12:23 PM]\nیه‌كێك له میوه به‌سووده‌كان بۆ جه‌سته‌ی مرۆڤ پرته‌قاڵه، چونكه پێكهاته‌یه‌كی پڕ ڤیتامینی هه‌یه كه جه‌سته ده‌پارێزێت، هه‌روه‌ها له توێژینه‌وه‌یه‌كی نوێدا ده‌ركه‌وتووه كه سوودی هه‌یه بۆ گورچیله‌كان.\nبه‌پێی هه‌واڵێك كه له ماڵپه‌ڕی "kidneyfailure" دا بڵاو كراوه‌ته‌وه و باس له سووده‌كانی خوارنی پرته‌قاڵ ده‌كات و ده‌ڵێت، به‌گوێره‌ی توێژینه‌وه‌یه‌كی نوێ كه له‌لایه‌ن پزیشكان و پسپۆڕانی بواری خۆراكه‌وه ئه‌نجام دراوه بۆیان ده‌ركه‌وتووه كه پرته‌قاڵ پێوه‌ندی به باشكردنی ته‌ندروستی گورچیله‌كانه‌وه هه‌یه و له زۆر زیان ده‌یپارێزێت، جگه له‌وه‌یش به‌رد له‌ناو گورچیله‌كاندا شی ده‌كاته‌وه و ناهێڵێت تووشی نه‌خۆشی دروستبوونی به‌ردی گورچیله بیت.\nپزیشكان ده‌رباره‌ی ئه‌م میووه‌یه روونكردنه‌وه‌ی زیاتریان داوه و ده‌ڵێن، له‌به‌ر ئه‌وه‌ی پرته‌قاڵ رێژه‌یه‌كی باش پۆتاسیۆم له‌خۆ ده‌گرێت، یارمه‌تی باشتركردنی باری گورچیله‌كان ده‌دات و چالاكیان ده‌كات، كه ده‌بێته هۆی پاراستنی له نه‌خۆشی، جگه له‌وه‌یش ده‌یانپارێزێت له تووشبوون به شیرپه‌نجه‌ی گورچیله، چونكه دژه ئۆكسانه‌كان به‌رهه‌م دێنێت بۆ ئه‌م ئه‌ندامه كه وای لێ ده‌كات به‌رگری زیاتربێت دژ به نه‌خۆشی شێرپه‌نجه.\nئەم هەواڵە 8668جار خوێندراوەتەوە


لە شاخی گۆیژە و دەباشان 100 حاویەی خۆڵ دانرا - تۆڕی میدیایی خەڵک\nشارەوانی سلێمانی بە مەبەستی پاك ڕاگرتنی سیمای شار و پیس نەكردنی ژینگە لەلایەن هاووڵاتیانەوە لەكاتی ئاهەنگی نەورۆز و سەیرانی بەهار هەڵمەتێكی بۆ دانانی 100 حاویەی خۆڵ لەسەر شاخی گۆیژە و دەباشان ئەنجامدا.\nسەرۆكایەتی شارەوانی سلێمانی لە ڕاگەیەنراوێكدا ئاماژەی بەوەكردووە، بە‌شی خزمە‌تگوزاری سە‌رۆكایە‌تی شارە‌وانی ئە‌مڕۆ ٢٠\_٣\_٢٠٢١ ھە‌ڵمە‌تیكیان ئە‌نجامدا بۆ دانانی حاویە‌ی خۆڵ لە دە‌باشان و شاخی گۆیژە.\nڕاشیگەیاندووە، ئەو حاویانە بە‌مە‌بە‌ستی كۆكردنە‌وە‌ی خۆڵ و خاشاكە و دەشڵێت: “داواكارین لە ھاووڵاتیان و گە‌شتیاران پابە‌ندبن بە‌فڕێ نە‌دانی خۆڵ و خاشاك بۆ سە‌ر زە‌وی، چونكە زیاتر لە ١٠٠حاویەیان داناوە”.


بڕیاری دەركردنی سودان لەلیستی تیرۆر واژۆكرا – شکۆی کوردستان\nدەستپێک/نێودەوڵەتی/بڕیاری دەركردنی سودان لەلیستی تیرۆر واژۆكرا\nسەرۆکی ویلایەتە یەکگرتوەکانی ئەمریکا بڕیاری دەرھێنانی وڵاتی سودانی لە لیستی “ئەو وڵاتانەی پشتیوانی لە تیرۆر دەکەن” واژۆ کرد، ئەوەش دوای پێدانی 335 ملیۆن دۆلار لەلایەن ئەو وڵاتەوە بە ئەمریکا وەک قەرەبوی خانەوادەی قوربانیانی تیرۆر.\nکۆشکی سپی لە راگەیەندراوێکدا بڵاویکردەوە، دۆناڵد ترەمپ بڕیارێکی پەیوەندیدار بە سودانی واژۆ کردوە و کە تایبەت بە دەرکردنی ئەو وڵاتە لە لیستی “ئەو وڵاتانەی پشتیوانی لە تیرۆر دەکەن”.\nئەو بڕیارە لە دوای پێدانی 335 ملیۆن دۆلار لەلایەن سودان بە خانەوادەی قوربانیانی تیرۆر دەکراوە\nئاماژە بەوەشکراوە، ئەو بڕیارە لە دوای پێدانی 335 ملیۆن دۆلار لەلایەن سودان بە خانەوادەی قوربانیانی تیرۆر دەکراوە و سوپاسی ئیدارەی ئەو وڵاتەش کراوە بۆ بونی تێگەیشتنیان لەسەر ئەم پرسە.\nئەگەر لەماوەی 45 رۆژی داهاتودا کۆنگرێسی ئەمریکا هیچ هەنگاوێکی پێچەوانە لەوبارەیەوە نەنێت، ئەوا ا بە شێوەیەکی فەرمی سودان لە لیستی وڵاتانی پشتیوانیکاری تیرۆر دەردەھێنرێت.\nگەلی سودان خۆشحاڵن بەدەرکردنیان لەلیستی تیرۆر و دەچنە ژێرباری هەمو کردەوە ناپەسەندەکانی رژێمی پێشو\nپێشتر هیبە محەمەد، وەزیری دارایی سودان بەبۆنەی بڕیاری دۆناڵد ترەمپ سەرۆکی ئەمریکا بۆ دەرهێنانی سودان لەلیستی پشتیوانانی تیرۆر رایگەیاندبو، گەلی وڵاتەکەی خۆشحاڵن بەدەرکردنیان لەلیستی تیرۆر و دەچنە ژێرباری هەمو کردەوە ناپەسەندەکانی رژێمی پێشو.\nوەزیری دارایی سودان راشیگەیاند، دوای ئەو بڕیارە یاسایەکی نوێی وەبەرهێنان دەردەکەن و دەرفەتی زیاتریان لەبەردەمدا دەبێت بۆ بازرگانی بەڕوی جیهاندا، ویلایەتە یەکگرتوەکانی ئەمریکا و وڵاتانی دیکە پاکێجێکی گەورەی ئابوری پێشکەش دەکەن لەنێویشیاندا پێدانی قەرز.\n[:ckb]دو بەرپرس بە كۆرۆنا گیانیان لەدەستدا[:]\n[:ckb]عێراق موچەی ژمارەیەك بەرپرس و پەرلەمانتار رادەگرێت[:]


ماڵپەری فیردەوس | ئایا ئەوەی نوێژ قەرزاربێت دەبێ لەجێگای نوێژە واجبەکان نوێژی سونەت بکات و بە نوێژ سونەت قەرز بداتەوە، یان لەشەو نوێژ نوێژی قەز بداتەوە؟\nسەردێری پرسیار:ئایا ئەوەی نوێژ قەرزاربێت دەبێ لەجێگای نوێژە واجبەکان نوێژی سونەت بکات و بە نوێژ سونەت قەرز بداتەوە، یان لەشەو نوێژ نوێژی قەز بداتەوە؟\nبەرواری دانان :2021-02-16 کۆدی پرسیار:2340\nپرسیار: ئایا ئەوەی نوێژ قەرداربێت دەبێ لەجێگای نوێژە واجبەکان نوێژی سونەت بکات و بە نوێژ سونەت قەرز بداتەوە، یان لەشەو نوێژ نوێژی قەرد بداتەوە؟\nوەڵام: جیاوازی ھەیە لەنێوان زانایان سەبارەت بە قەزاکردنەوەی نوێژ بۆ کەسێک نوێژ ناکات بە ئەنقەست ھەتا کاتی دەڕوات، دوو وتە ھەیە:\nیەکەم: زۆربەی زانایان بۆ ئەوە چوون دەبێت نوێژ قەزابکاتەوە، کە ئەمە وتەی ھەرچوار مەزھەبەکانە.\nدووەم: ھەندێک زانای تر بۆ ئەوە چوون قەزاکردنەوەی لەسەر نییە، کە ئەمە وتەی ظاهری و ابن تیمییە و ابن ڕەجەب و ابن باز و ابن عثیمینە.\nابن باز ڕەحمەتی خوای لێ بێت دەفەرمووێت: (ئەگەر مرۆڤ نوێژی تەرک کردن بەھۆی لەبیرکردن یان نووستن یان نەخۆشی، ئەوە قەزای دەکاتەوە، سەبارەت بەوەی ئەگەر تەرک بکای بە ئەنقەست بێ شوبھە، ئەوە قەزا ناکاتەوە، چونکە تەرکی کردووە بە ئەنقەست و کوفری گەورەیە، ئەگەر چی ئینکاریش نەکات لەسەر وتەی ڕاستی زانایان).مجموع فتاوى ابن باز (٣١٥/١٠).\nابن عثيمين ڕەحمەتی خوای لێ بێت دەفەرمووێت: (ئەوەی ڕاست بێت لای من ئەو وتەیەیە کە ابن تیمییە ھەلیبژاردووە ڕەحمەتی خوای لێ بێت: ھەر کەسێک نوێژ تەرک بکات بە ئەنقەست ھەتا کاتی نوێژ دەڕوات قەزاکردنەوە سوودی بۆی نییە، ... بەڵکو ئەوەی نوێژی تەرک کردووە لەسەریەتی تەوبە و استغفار بکات ، وە کردەوەی باش بکات ، بەمە ئومێدی ئەوەمان ھەیە خوای گەورە عەفووی دەکات ، وە لێی خۆش بێت لە تەرک کردنی ئەو نوێژانە). مجموع فتاوى ورسائل العثيمين (٩٣/١٢).\nعن أبي هريرة رضي الله عنه عَنْ النَّبِيِّ - صَلَّى اللَّهُ عَلَيْهِ وَسَلَّمَ – أنه قَالَ: (إِنَّ أَوَّلَ مَا يُحَاسَبُ بِهِ العَبْدُ يَوْمَ القِيَامَةِ مِنْ عَمَلِهِ صَلاَتُهُ ، فَإِنْ صَلُحَتْ فَقَدْ أَفْلَحَ وَأَنْجَحَ، وَإِنْ فَسَدَتْ فَقَدْ خَابَ وَخَسِرَ، فَإِنْ انْتَقَصَ مِنْ فَرِيضَتِهِ شَيْءٌ، قَالَ الرَّبُّ عَزَّ وَجَلَّ: انْظُرُوا هَلْ لِعَبْدِي مِنْ تَطَوُّعٍ فَيُكَمَّلَ بِهَا مَا انْتَقَصَ مِنَ الفَرِيضَةِ، ثُمَّ يَكُونُ سَائِرُ عَمَلِهِ عَلَى ذَلِكَ). أخرجه أبو داود في "سننه" (864)، والترمذي في "سننه" (413)، وصححه الشيخ الألباني في "صحيح أبي داود" (810).\nعن تَمِيمٍ الدَّارِيِّ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: (أَوَّلُ مَا يُحَاسَبُ بِهِ الْعَبْدُ يَوْمَ الْقِيَامَةِ الصَّلَاةُ، فَإِنْ كَانَ أَكْمَلَهَا كُتِبَتْ لَهُ كَامِلَةً، وَإِنْ لَمْ يَكُنْ أَكْمَلَهَا قَالَ لِلْمَلَائِكَةِ: انْظُرُوا هَلْ تَجِدُونَ لِعَبْدِي مِنْ تَطَوُّعٍ ، فَأَكْمِلُوا بِهَا مَا ضَيَّعَ مِنْ فَرِيضَتِهِ، ثُمَّ الزَّكَاةُ ، ثُمَّ تُؤْخَذُ الْأَعْمَالُ عَلَى حَسَبِ ذَلِكَ).أخرجه الإمام أحمد في مسنده (16954)، وصححه الشيخ الألباني في "صحيح أبي داود" (812).\nهەر کەسێک نوێژ قەرزار بێت ئەگەر عوزری هەبێت لەبیری کردبێت یان نووستبێت ئەوە قەزا دەکاتەوە ئەو کاتەی بیری دەکەێتەوە یان کاتێک بەخەبەر دێت، سەبارەت بە نوێژ قەرزار بوون بێ عوزر ئەمەیان دەبێت تەوبەیەکی ڕاست و دروست بکات.\nنوێژی سونەت و کردەوەی سونەت کەم و کوڕییەکانی نوێژ و کردەوەی تری واجب پڕ دەکەنەوە نەک شوێنی واجب بگرنەوە، واللە أعلم.


25 تەن جگەری قەدەغە دەستی بەسەردا گیرا\nقایمقامیەتی هەولێر ئاشكرای دەكات هێزەكانی ئاسایشی هەولێر بەشی ئابووری توانیوویان 25 تەن جگەری ئێرانی قەدەغە كراو بگرن و لەناوی ببەن، هەروەها كۆگایەكی كەلوپەلی ماوە بەسەرچوو دەستی بەسەردا گیراوە، كە بەشێوەیەكی نایاسایی ڕۆژی بەسەرچوونی كاڵاكانیان گۆڕیوە.\nئەمڕۆ سێشەم نۆی كانوونی دووەم، لە ڕاگەیەندراوێكی قایمقامی هەولێر لە تۆڕی كۆمەڵایەتی فەیسبووك هاتووە، لەلایەن بەشی ئابووری ئاسایشی هەولێر توانرا دەست بەسەر 25 تۆن جەرگی مریشكی ئێرانی قەدەغە كراو بگیرێت و لەناو ببرێت.\nلە بەشێكی ڕاگەیەندراوەكە هاتووە، دەست بەسەر كۆگەیەكی گەورەی خۆراك و خواردەمەنی ماوە بەسەرچوو لە گەرەكی نەورۆز لەلایەن لیژنەی قایمقامیەتی هەولێر بەڕێوە چوو.\nبەگوێرەی زانیارییەكانی "وشە" لەو كۆگاییانەی دەستی بەسەردا گیراوە دەستكاری ماوەی بەسەرچوونی كەلوپەلەكان خۆراك كراوە و لەلایەن قایمقامیەتی هەولێر دەستی بەسەردا گیراوە و كەلوپەلەكان لەناو براون.\nلیژنەكانی قایمقامییەتی هەولێر ڕۆژانە بەردەوامن لە رێگریكردن لەو بازرگانانەی، كە هەوڵی هێنان و ساخكردنەوەی كەلوپەلی ماوە بەسرەچوو دەدەن و لە ماوەی ساڵی ڕابردوویش نزیكەی چەند سەت تەنێك دەستی بەسەردا گیراوە و لەناو براوان.


برایە‌كی مامۆستا كرێكار پاڵپشتیی خۆیی بۆ لیستی بەرەو ئیسڵاح ڕاگەیاند – ئیسلامی\nسه‌ره‌تا/ كــوردستان/برایە‌كی مامۆستا كرێكار پاڵپشتیی خۆیی بۆ لیستی بەرەو ئیسڵاح ڕاگەیاند\n108 ده‌قه‌ی خوێندنه‌وه 1\nدەستە ڕاست (خالد ڕەنجدەر)، دەستە چەپ (مامۆستا کرێکار)\nبرایەکی مامۆستا کرێکار بەناوی “خالد ڕەنجدەر” پاڵپشتیی خۆیی بۆ لیستی بەرەو ئیسڵاح ڕاگەیاند و دەڵێت “من پشیگیریی لە کاندیدی بەڕێز خاتوو لەیلا دەکەم.”\nخاتوو لەیلا عەلی عەبدولعەزیز کاندیدی ژمارە ١٣یە لەسەر لیستی بەرەو ئیسڵاح.\nبڕیارە ڕۆژی ٣٠ی ئەیلولی ٢٠١٨ هەڵبژاردنی پەرلەمانی کوردستان بەڕێوەبچێت و لیستی بەرەو ئیسڵاحیش ژمارە ١١٩یە.\nدەقی پاڵپشتییەکەی خالد ڕەنجدەر وەکو خۆی:\nمن پشیگیریی لە کاندیدی بەڕێز خاتوو لەیلا دەکەم\nیەکێک لە کاندیدەکانی هاوپەیمانی بەرەو ئیسلاح بەڕێز خاتوو لەیلای کچی مامۆستا مەلا عەلی هەڵەبجەیە. ئەگەرچی وەک پێناسەیەک هەندێک زانیاریی لەسەر ئەو کاندیدە بڵاوکراوەتەوە، بەس بەڕای من خاتوو لەیلا ئەوەندەی بەسە کە کچی پیاوێکی موجاهید و تیکۆشەرە و لە بنەماڵەکی خواناس و خاوەن مێژوویەکی دەوڵەمەندە لە خەبات و بەرگری لە ئیسلام و موسوڵمانان و کوردستان.\nمامۆستا مەلا عوسمان و مامۆستا مەلا عەلی، خوای گەورە لێیان خۆش بێت و جێگایان بەهەشتی بەرین بێت، لەسەر ئاستی کوردستان و عێراق و ناوچەکە ناسراون و جێگای ڕێزی خەڵک بوون. دڵسۆزی نەتەوەی کورد بوون و خیانەتیان نەکردووە و گەندەڵ نەبوون و گەندەڵیشیان پەنا نەداوە.\nئەگەرچی لە لیستی حیزبەکانی تری هەرێمدا خەڵکانی دڵسۆز و ئیشکەر و لەخۆبوردوو هەن، من دەنگی خۆم دەدەم بە خاتوو لەیلا و پێموایە ئەو کاندیدەیە کە بتوانێت وەک مام و باوکی ڕەحمەتی خۆی دڵسۆز بێت و گونجاو بێت بۆ پەرلەمانی هەرێمی کوردستان.\nمن بەش بە حاڵی خۆم ئەگەر لە کوردستان بم و مافی دەنگدانم هەبێت، دەنگی خۆمی پێ دەدەم. داواش لە هاوڕێ و خزم و ناسیاوەکانم دەکەم کە دەنگی خۆیانی پێ بدەن و بیکەنە نوێنەری خۆیان لە پەرلەمانی کوردستان.\nهیوای سەرکەوتن بۆ خاتوو لەیلا دەخوازم\nوێنەی پۆستەکەی خالد ڕەنجدەر لە ئەکاونتی تایبەتیی خۆی:


"پڕۆسەی جیاكردنەوە و ئەژماركردنەوە بۆ ئەو وێستگانە دەكرێت كە هەڵوەشێنراونەتەوە"\nكۆمسیۆنی باڵای هەڵبژاردنەكانی عێراق رایدەگەیەنێت، پرۆسەی جیاكردنەوە و ئەژماركردنەوەی دەستیی بۆ ناوەند و وێستگەكانی نووسینگەی بەغدا-كەرخی هەڵبژاردن تەواو بووە، رۆژی یەكشەممە پرۆسەی جیاكردنەوە و ئەژماركردنەوە بۆ ئەو وێستگانە دەكرێت كە هەڵوەشێنراونەتەوە.\nرۆژی شەممە 4ی ئابی 2018 دادوەر لەیس جەبر حەمزە، وتەبێژی فەرمی كۆمسیۆنی باڵای هەڵبژاردنەكانی عێراق بەیاننامەیەكی بڵاوكردەوە و تیایدا هاتووە، "پرۆسەی جیاكردنەوە و ئەژماركردنەوەی دەستی ناوەند و وێستگەكانی نووسینگەی بەغدا/ كەرخی هەڵبژاردن، كە سكاڵا و تانەیان لەسەر هاتووە، ئەمڕۆ شەممە تەواوبوون".\nلەیس جەبر لەبەیاننامەكەدا باسی لەوەشكردووە، "ئەنجومەنی كۆمسیاران لە دادوەرە ئینتدابكراوەكان، سبەینی یەكشەممە، دەست بە جیاكردنەوە و هەژماركردنەوەی ئەو وێستگانە دەكات، كە پێشتر كۆمسیۆن هەڵیوەشاندبووونەوە، ئێستا لە پێشانگای نێودەوڵەتی بەغدادن، دووبارە وردبینی و پیشكنینیان بۆ دەكرێتەوە، كە وێستگەی پارێزگاكانی (كەركوك، سلێمانی، هەولێر، دهۆك، نەینەوا، سەڵاحەدین، ئەنبار)ن".\nوتەبێژی فەرمی كۆمسیۆنی باڵای هەڵبژاردنەكانی عێراق ئاماژەی بۆ ئەوەشكردووە، ئەو پشكنین و وردبینیەی ئەو وێستگانە، هەر لە پیشانگای بەغدای نێودەوڵەتی دەبێت، و بەسەرپەرشتی راستەخۆی ئەنجومەنی كۆمسیاران لە دادوەرە ئینتدابكراوەكان دەبێت، هەروەها بە بەشداری ئەو فەرمانبەرانە دەبێت، كە دەستنیشانكراون، بۆ پرۆسەی جیاكردنەوە و ئەژماركردنەوە، هەروەك بە ئامادەبوونی كارای تیمی نەتەوە یەكگرتووەكان و یەكێتی ئەوروپا و بریكاری حزبە سیاسییەكان و چاودێرانی كۆمەڵگەی مەدنی پەیوەندیدار بە كاروباری هەڵبژاردن و دەزگاكانی راگەیاندن دەبێت".


ANF | ٧٠ ساڵە لە دەشت و چیا ئاژەڵ دەلەوەڕێنێت\nدووشه‌ممه, 20 Sep 2021\n٧٠ ساڵە لە دەشت و چیا ئاژەڵ دەلەوەڕێنێت\nعادل یڵدزی تەمەن ٨٠ ساڵ لە ناوچەی پاسووری ئامەد ماوەی ٦٥ ساڵە شوانە و هاوژینەکەشی بەناوی دلشاد یڵدز ٥٠ ساڵە بێریڤانی دەکات. بنەماڵەی یڵدز ئاماژە بەوە دەکەن کە ئاژەڵداری سەختە و وتیان: "بەڵام دیسانیش بۆ ئێمە جامۆڵکە دۆیەک هەموو شتێکە".\nدووشه‌ممه, 9 Sep 2019, 09:55\nلە ناوچەی خیا-ی پاسوور-ی ئامەد هەردوو هاوژین عادلی ٨٠ ساڵە و دڵشادی ٦٥ ساڵە چەندین ساڵە لە چیاکاندا ئاژەڵداری دەکەن. عادل یڵدز، ٦٥ ساڵە شوانە و هاوژینەکەشی دڵشاد یڵدز ٥٠ ساڵە بێرییە. بنەماڵەی یڵدز، لە مەرزەک-ی کیپۆفیت-ی سەربە گوندی ئاکچەسەر دەژین. ١٢ منداڵیان هەیە و لەوانە تەنها دووانیان لە مەرزەک دەمێننەوە.\nلەسەر دار توو دەخەوێت\nعادل یڵدز، لەسەر دارتوویەک شوێنێکی بۆ خەوتن دروستکردوە. هەموو بەیانییەک هەڵدەستێت و ئاژەڵەکانی دەلەوەڕێنێت. دوای نیوەڕۆ دوو کاتژمێر دەحەسێتەوە. یڵدز ئەو چایەی لەسەر ئاگرەکە دەمی کردووە لەبەردەم ڕۆژنامەوانەکانی دادەنێت و باسی ژیانی خۆی دەکات. یڵدز ئاماژە بەوە دەکات کە نزیکەی ٧٠ ساڵە ئاژەڵداری دەکات و دەڵێت، بەهۆی بەرزبوونەوەی نرخی کا و ئاڵف ئاژەڵدارییش نەماوە. یڵدز ئاماژە بەوە دەکات، کە بە ٧ هەزار لیرە لۆرییەک کایان کڕیوە، بەڵام بەشی نەکردوون و وت: "پار تۆنی کا بە ١٥٠ لیرە بوو، بەڵام ئەمساڵ بووەتە ٨٠٠ لیرە. ئاڵفیش پار بە ٦٠ لیرە بوو، ئێستا بووەتە ١٠٠ لیرە".\nیڵدز ئاماژەی بەوەش کرد کاتێک پێویستیان بە بەیتار دەبێت، ناتوانن دابینی بکەن و وتی: "ئێستا دوو بزنمان نەخۆشن. ئێما نازانین کام دەرمانیان بدەینێ. پار بەهۆی ئەوەی نەمزانیبوو، دەرمانێکم دایە بزنەکان، ٢٨ بزنم مردار بوونەوە. داوای دەرمانم لە بەیتار کرد. دەرمانی دایە من، منیش دامە بزنەکان، بەڵام بزنەکانم مردن. ئەگەر هاتبایە گوند و خۆی سەیری بکردبان، لەوانەیە نەمردبان".\n٤ مانگ لە کوێستان دەمێننەوە\nیڵدز وتی: "ئاژاڵەکانمان دەبەینە دامێنی چیای ئاندۆک. ٤ مانگ لەوێ دەمێننیەوە. ئاژەڵەکانمان دەدۆشین. بەزۆر بەشی خۆمان و خزمەکانمان دەکات. بۆ ئێمە جامە دۆیەک هەموو شتێکە".\n٥٠ ساڵە بێریڤانە\nدلشاد یڵدز-یش وتی: "من ئاژەڵەکان دەدۆشم، بەخێوکردنی ئاژەڵەکان سەختە. دروستکردنی شوێن بۆیان، پاک کردنەوەیان سەختە. وێڕای ئەو سەختی و زەحمەتییە دیسانیش دەستحەقی ماندووبوونمان ناکەوین. دەچینە کوێستانان. ڕۆژی دوو جار ئاژەڵەکان دەدۆشم".\nکەجەکە: ئەوانەی شوکری سەرحەتیان کوشت سزا دەدرێن\nهەپەگە: هێزەکانی گەریلا گورزی قورسیان لە داگیرکەراندا\nبکوژانی یاسین بولوت دەستگیرنەکراون\nکوردستانیان لە ئەروپا بۆ هەدەپە ڕژانە نێو شەقامەکان\nبە سەدان کەس بەشداریان لە پرسەی شەهید شوکری سەرحەد کرد\nکۆمیتەی شەهیدانی پژاک یادی شەهید شوکری سەرحەدی کردەوە\nهەپەگە: ٢ داگیرکەر سزادران و گورز لە هەلیکۆپتەرێک وەشێنرا\nبە مەراسیمێکی شکۆدار تەرمی شەهید شوکری لە قەندیل بەخاک سپێردرا\nلە قەندیل خولی تۆپی پێی بازەکانی زاگرۆس ئەنجامدرا\nفەرهاد مەردێ بە بەرهەمێکی نوێ پشتیوانیی لە بەرخۆدانی گەریلا کرد


لۆرییەکی دەزگای جیهاد بینا کە لەلایەن حیزبوڵای لوبنانیەوە بەڕێوەدەبرێت و پشتیوانی دارایی راستەوخۆی لە ئێرانەوە پێدەگات کۆمەك دابەشدەکات لە پارێزگای دێرەزووری سوریا. [خاوەنی وێنە: جەمیل عەبد]\nجیهاد بینا، کە دەزگایەکە لەلایەن حیزبوڵای لوبنانیەوە بەڕێوەدەبرێت و پشتیوانی دارایی راستەوخۆی لە ئێرانەوە پێدەگات، ماوەیەکە بەقوڵی خۆی دەخزێنێتە کۆمەڵگەی سوریاوە، بەتایبەتی لە پارێزگای دێرەزووری خۆرهەڵات، کە هاوسنوورە لەگەڵ عێراق، چالاکوانێکی ناوچەکە وتی.\nچالاکوانی بواری رۆژنامەوانی، جەمیل عەبد وتی دەزگاکە چەندین لقی لە بەشەکانی دێرەزوور کردۆتەوە، لەنێویاندا شاری سنووریی ئەلبوکەمال و "هه‌ڵمه‌تی نەرم" ئه‌نجامده‌دات بۆ راکێشانی دانیشتوان بە دابینکردنی شمەكی پێویست و پارە.\nعه‌بد بە دیارونای وت ئەم ناوچانە ئەزمونی "چالاکی بەرچاو" دەکەن لەلایەن جیهاد بیناوەکە کۆمەکی فریاگوزاری و خۆراك دابیندەکات لەگەڵ کۆمەکی دارایی بۆ دانیشتوان وەك بەشێك لە ستراتیژی خۆی بۆ زیادکردنی هه‌ژمونی لە ناوچەکە.\nئەم ناوچەیە تاڕادەیەك بەتەواوی کەوتۆتە ژێر دەسەڵاتی سوپای پاسدارانی کۆماری ئیسلامی ئێران، دوای ئەوەیپێکدادان لەگەڵ میلیشیاکانی سەر بە رژێم بووە هۆی هەڵوەشاندنەوەی میلیشیاکانی نێو هێزەکانی بەرگری نیشتیمانی .\nلافیتەیەك کە لێی نوسراوە 'دەزگای جیهاد بینا پێشوازیتان لێدەکات' لەبەردەم نەخۆشخانەیەکی شاری سنووریی ئەلبوکەمالی سوریادا هەڵواسراوە. [خاوەنی وێنە: جەمیل عەبد]\nوتی لەئێستادا جیهاد بینا جلوبه‌رگی زستانە و بەتانی خوری، لەگەڵ نەوت بۆ گەرمکردنەوە دابەشدەکات، بە قۆستنەوەی باردۆخی سەختی دانیشتوان و پێداویستی دەستبەجێیان بۆ ئەم شمەکانە.\nوتیشی دەزگاکە نەخۆشخانەیەکی خۆڕایی گەورەی کردۆتەوە لە گەڕەکی قسور له‌ناوه‌ڕاستی شاردا و ناوەندێکی پزیشکیی گەورەش لە ئەلبوکەمال.\nبەڵام ئەمە هەنگاوێکی مرۆڤدۆستانە نیە، چونکە رێکخراوەکە قەدەغەی کردووە کە رێکخراوە فریاگوزاری و پەروەردەییەکانی دیکە لە ناوچەکە کاربکەن.\nئاماژەشیکرد بەوەی: "بەمشێوەیە هەوڵدەدات پاوانی هەموو دەستکەوتەکان بکات بەرامبەر ئەو ئیشانەی لە ناوچەکە دەکرێن."\nعەبد وتی زۆرێك لە گوند و شارۆچکەکانی دێرەزوور لەنێویاندا حەتلە و مەرات مەزهەبی ویلایەتی فەقیهیان (پاسه‌وانانی دادوه‌ر) په‌سه‌ندكردووه تا دڵنیابن لە بەردەوامیی گەیشتنی کۆمەك بۆیان.\nبۆ ئەمە پێویستە بەڵێنی دڵسۆزی بده‌ن بە والی فەقیه -- رابەری باڵای ئێران عەلی خامەنەئی -- کە باڵاترین و تاکە دەسەڵاتە بەسەر پاسدارانەوە.\nپارێزەرێكی سوری، بەشیر بەسام بە دیارونای وت بۆ هاندانی پەیوەندیی لەوشێوەیە لەنێو بەشێكی گەورەی جەماوەری سوریادا، مەزهەبەکە بەشێوەیەکی چالاك بڵاودەکرێتەوەلەڕێگەی چەند دەزگایەکی هەمەجۆری ئایینی و کۆمەڵایەتی و پەروەردەییەوە.\nسەرەڕای بەشداریی کۆمەڵایەتی، دەزگاکە ئەو ماڵانە نۆژەندەکاتەوە کە لە شەڕدا زیانیان بەرکەوتووە یان ماڵی رووخاو دەکڕێتەوە بەمەبەستی بنیاتنانەوە و سوودلێوەرگرتنیان بۆ نیشتەجێکردنی میلیشیاکانی سەربە پاسداران.\nعەبد وتی ئەمەش میلیشیای سوری و بیانیشی تێدایە، وەك حیزبوڵای لوبنانی، لیوای فاتمیونی ئەفغانی و بزوتنەوەی نوجەبای عێراقی.\nوتیشی هەموو ئەمە بەشێکە لە پرۆسەیەکی بەئەنقەست بۆ گۆڕینی دیمۆگرافیاکە لەلایەن پاسدارانەوە لە سوریا جێبەجێدەکرێت، بۆ دڵنیابوون لە ئاسایش و فراوانبوونی بەرژەوەندییەکانی.\nئێوه بۆچی قسه ده‌كه‌ن؟ هیچ یارمه‌تییه‌كی خه‌ڵكی سوریاتان نه‌داوه، ته‌نها قسه‌ده‌كه‌ن و راستییه‌كان ده‌شێوێنن و درۆده‌كه‌ن.


ژیان جل لەبەر مردن دەکا\nچەمکى خوێندنەوە لە دەقئاوێزانییەوە سەرچاوە دەگرێ، بەو مانایەى کە خوێندنەوە شێوازێکە لە شێوازەکانى چالاکى فیکرى، بە دیوەکەى دیکەش هونەرێکە بۆ بە دەستهێنانى (مەعریفە) و (دەرککردن) و (تێگەیشتن).. سێ لایەن بەشدارى تێدا دەکەن: (داهێنەر/ دەق/ وەرگر) ئەوەى دوایى لایەنێکى گرینگە و پەرە بە لایەنەکانى دیکە دەدات و بەرەوپێشەوەیان دەبات.\nهەمیشە ئاستەکانى وەرگر/خوێنەر جۆراوجۆر دەکەوێتەوە، دەشێ ئاستى خوێندنەوەى سەرەتایى، یان بنەڕەتى، ئامادەیى، خوێندنەوەیەکى راگوزەر بێ و بە دواى ئەوەوە بێ، کە ئەو رستەیە چ دەڵێ، وەک چۆن تاکە پرسیارى ئەو ئاستە لە خوێندنەوە: ئەو نووسەرە بە دواى چیدا دەگەڕێ؟! ئاستى دووەم لە خوێندنەوە خۆى لە پشکنینى ناوەڕۆکدا هەڵدەگرێتەوە، لەو ئاستەدا وەرگر دەیەوێت لە زەمەنێکى دیاریکراودا زۆرترین ناوەڕۆک بپشکنێ، ئەو جۆرە لە خوێندنەوە دەشێ بە هەڵدانەوەى لاپەڕەکان ناو بەرین. ئاستى سێیەم لە خوێندنەوە شیکردنەوەیە، بێگومان لە هەر دوو خوێندنەوەکەى پێشوو ئاڵۆزتر و رێکوپێکترە، هێزى ئەو ئاستەى خوێندنەوە لە (تێگەیشتن) و (دەرککردن)دایە. بەڵام ئەوەى دوا ئاستى خوێندنەوە دیارى دەکات سەرچاوەگەراییە، یان خوێندنەوەى روو لە بابەت، ئەو ئاستە زۆرترین ئەرک و ماندووبوون دەخاتە سەر وەرگر/خوێنەر، ئەو خوێندنەوەیە بە (خوێندنەوەى بەراوردکارى) ناو دەبرێت، چونکە وەرگر/خوێنەرى ئەو ئاستە کۆمەڵێ کتێبى خوێندۆتەوە و لەو بوارەدا خاوەن ئەزموونێکى فرە رەنگە، لەسەر ئەو بنەمایەش هەوڵى بەراوردکردنى پەیوەندى نێوانیان، یان نێوان بابەتەکانیان دەدات.\nهەڵبەتە هەموو ئاستەکانى خوێندنەوە بە دەورى مانادا دەخولێتەوە، بەڵام ئەزموونى خوێندنەوە لەسەر تێگەیشتن و دەرککردنى دیاریکراوى مانا وەستاوە، دیاریکردنى مانا بریتییە لە دروستکردنى فەزاى دیالۆگ. ئەگەرچى ئاستى دەلالى لاى خوێنەرى ئاسایى بە گرنگترین چەمکى مانا دادەنرێت، بەڵام نەک بەو شێوەیەى کە تەعبیر لە ئەزموونێکى تەواو بکات! بەڵکو بەو مانایەى کە مامەڵەکردن لەگەڵ مانا وەک ناوەڕۆکى دەلالى دەق، بەشێک بێ لە ئەزموون.\nمانا لە کۆمەڵێک ئاوێتە بوونى جۆراوجۆرى نێوان دەق و خوێنەر بە ئەنجام دەگات، کۆى ئەو کارلێکردنانەش تەعبیر لە فرەرەنگى خوێندنەوە دەکات، لێرەوە خوێنەر/وەرگر لە رێگاى کاریگەرى دەق لەگەڵ مانا دێتەوە، یان مامەڵەکردنى خوێنەر لەگەڵ مانا بە پێکهاتەى دەق و پێدراوە ئامادەکراوەکانیەوە پەیوەستە، بەڵام هەرگیز ئەو دیاردە مەعنەوییە لە دەرەوەى بوونى خوێنەر/وەرگر بوونى نییە، کەواتە ستراتیژیەتى خوێندنەوە هۆکارێکە، خوێنەر لە رێگایەوە پێدراوە ئامادەکانى دەق بەرەو مانا دەبات، بەمجۆرە ستراتیژیەتى خوێندنەوە ئاماژەیەکە لە دووتوێى مەرجەکانى وەرگرتندا دەردەکەوێت و هەر لەوێشەوە پەیوەندییەکانى کۆنتێکست و سەرچاوە دەنرخێنێ.\nلە خوێندنەوەدا خوێنەر/وەرگر بە سێ قۆناغدا دەڕوا و هەر سێ قۆناغیش بەیەکەوە پەیوەستن و لێک جیا نابنەوە، هەر یەکێکیان بە مەبەستى تایبەتەوە بەندە، دەکەوێتە سەر سێ سات کە جۆرەکانى خوێنەر دیارى دەکەن، ئەو سێ ساتەوەختەش، سێ ساتەوەختى بە یەکەوە لکاو و لێکدانەبڕاون: ساتەوەختى چێژ وەرگرتن، ئەو ساتەوەختەیە کە خوێنەر لە بارى یەکەمدا هەست بە جوانى دەق دەکات، هەر لەوێشەوە خۆى بۆ خوێندنەوە ئامادە دەکات. بەڵام هیچ دەلالەتێک وەک پێدراوى یەکەم بۆ خوێندنەوە بوونى نییە، چونکە هەمیشە دەلالەت، وەرگر/خوێنەرى چێژخوازى ئینتباعى (impressionist) دەیخاتەوە. ساتەوەختى تێگەیشتن، یان خوێندنەوەى مێژوویى، بە بونیادێکى ئاسۆییەوە بەندە و ساتەوەختێکى سەربەخۆیە بۆ خودى خۆى، بەڵام لەبەر ئەوەى هیچ بوارێک بۆ تەئویلکردن، پێش خوێندنەوە بوونى نییە، لەبەر ئەوەى دەق وەڵامى پرسیارەکانى زەمەنى خۆى دەداتەوە، بۆیە (ئیستێتیکاى وەرگرتن) پردێکى تەئویلى بۆ بەیەکەوە بەستنەوەى زەمەنەکان و بەیەکەوە بەستنەوەى خوێندنەوە جیاوازەکان هەڵدەنێ! خوێندنەوەى شێوازگەرا، دەق بە خاڵى گەیشتن دەژمێرێت، ئەو خوێندنەوەیە لە پلەى سێیەم دەکەوێتە سەر ستراتیژییەتى وەرگر/خوێنەرەوە، هەر بەو مانایەش ستراتیژییەتى خوێندنەوە بە دەقئاوێزانییەوە دەلکێ.\n• ژارگۆن.- ٦ ، ٧ -: www.emrro.com/jargon6u7.htm